Masa terbaik membudayakan amalan bipartisan

Istilah bipartisan tiba-tiba menjadi ‘mantera’ apabila Perdana Menteri menyebutnya sebagai pendekatan menangani kemelut politik Malaysia yang semakin getir dalam situasi pandemik yang memuncak.

Bipartisan adalah keadaan di mana parti politik yang kebiasaannya bertelagah, bersetuju untuk bekerjasama demi kepentingan rakyat dan negara. Pendekatan ini dalam sejarah demokrasi menjadi pilihan apabila sesebuah kerajaan dwiparti menghadapi krisis besar dan memerlukan parti politik mengetepikan pendirian dan kepentingan parti.

Amerika Syarikat (AS) menggunakan pendekatan ini dalam menangani pandemik bagi meluluskan COVID Relief Bill, manakala United Kingdom (UK) mempunyai All Party Parliamentary Group on Coronavirus atau kumpulan ahli Parlimen rentas parti bagi menangani COVID-19

Ahli Parlimen Malaysia juga dilihat mengamalkan semangat sama apabila meluluskan Belanjawan 2021. Pendekatan bipartisan dilihat penyelesaian terbaik ketika mana polarisasi dalam kalangan parti politik memuncak dan isu yang perlu ditangani sangat kritikal.

Dalam konteks Malaysia, kini masa terbaik membudayakan amalan bipartisan. Apabila Perdana Menteri memohon mendapatkan sokongan bipartisan terhadap kepemimpinan beliau bagi meneruskan kerajaan untuk menangani pandemik, ia boleh dilihat sebagai satu batu tanda baharu dalam sejarah politik Malaysia, seandainya berjaya menjadi satu titik mula kepada politik Malaysia lebih matang yang dilaungkan rakyat dan ahli politik sendiri selama ini.

Tidak dinafikan, kompromi dan tawar-menawar dalam politik perkara biasa. Namun, penggunaan secara rasmi pendekatan bipartisan, boleh menjadi titik mula era baharu politik Malaysia yang sudah hampir ke tahap saturasi, yang menyaksikan rakyat semakin hilang kepercayaan dan harapan kepada ahli politik negara.

Satu momentum baharu amat diperlukan supaya rakyat tidak hilang terus keyakinan kepada mereka. Secara umum, ada tiga faktor kenapa ‘panggilan’ bipartisan ini perlu dimanfaatkan sepenuhnya.

Pertama, seluruh dunia dilanda pandemik dan tiada negara terselamat daripada campur tangan politik dalam menangani pandemik ini.

Dalam keadaan negara di kemuncak cabaran pandemik, amat tidak wajar untuk ahli politik membenarkan kemelut sesama mereka mengambil alih perhatian daripada usaha menyelamatkan nyawa kepada usaha mengekalkan dan merebut kuasa.

Di setiap peringkat mengharapkan sepenuhnya ahli politik mengetepikan pertelagahan politik dalam menangani pandemik ini. Namun, berkali-kali seruan dan laungan gencatan politik hanya menjadi sekadar mainan di bibir.

Kemelut politik semakin getir dari hari ke hari. Apakah kita melihat pertelingkahan politik hingga ke tahap ini di negara lain? Dalam keadaan sekarang, negara amat-amat memerlukan kesediaan ahli politik untuk benar-benar bertindak dengan semangat bipartisan sebenar.

Ini bukan masa untuk mengira jumlah penyokong bagi membuktikan siapa mempunyai majoriti demi survival kuasa dan politik.

Kedua, melihat kepada tujuh perkara ditawarkan, semuanya adalah asas yang sudah lama diperjuangkan pelbagai pihak yang mengharapkan budaya politik lebih matang di Malaysia, termasuk pembangkang.

Misalnya peruntukan sama kepada semua ahli politik tidak kira kerajaan atau pembangkang dan juga pengiktirafan kepada peranan parti pembangkang di Dewan Rakyat serta Ketua Pembangkang berstatus Menteri Kanan.

Ini adalah perkara asas diperlukan bagi memastikan sistem perbahasan adil yang dilaungkan setiap kali Parlimen bersidang. Maka apakah wajar untuk menolaknya mentah-mentah sekiranya ahli politik ini benar-benar mengutamakan perbahasan yang adil dan matang?

Tidak dinafikan ‘tawaran’ boleh dilihat sebagai tawaran saat akhir untuk meraih sokongan dan boleh disalah tafsir. Namun, melihat sebuah perjuangan panjang bagi membentuk sistem Parlimen dan kerajaan yang kukuh selama ini, tidak wajarkah ia diberi pertimbangan terlebih dahulu sebelum terus dilihat sebagai rasuah atau sebagainya.

Bukankah ini peluang untuk merealisasikan apa yang diperjuangkan selama ini? Perkara seterusnya iaitu had tempoh jawatan Perdana Menteri untuk dua penggal sahaja dan Rang Undang-Undang (RUU) lompat parti juga adalah dua perkara yang sudah lama dibincangkan. Ditambah lagi persetujuan untuk Undi 18.

Ini adalah peluang terbaik merealisasikannya dengan mengetepikan ego masing-masing dan meletakkan keutamaan jangka panjang negara sebagai pertimbangan utama.

Andainya ahli politik benar-benar meletakkan agenda melaksanakan perkara yang sudah diperjuangkan selama ini, tindak balas ditunjukkan sepatutnya adalah bagaimana mencari jalan terbaik supaya kali ini ia dapat dilaksanakan kerana ia sudah ditawarkan kerajaan.

Inilah sebenarnya manifestasi pendekatan bipartisan. Ia pasti boleh dibaca dengan pelbagai pandangan politik, tetapi yang paling utama adalah menjadikan ia realiti selepas sekian lama menjadi penghalang kepada politik yang matang di Malay- sia.

Ketiga, kemelut politik Malaysia ketika ini sudah menghampiri jalan buntu dengan tiada pihak mempunyai majoriti. Pertukaran kerajaan belum pasti menjamin keadaan politik yang lebih baik pada saat pandemik begini.

Persoalan siapakah yang berhak menjadi Perdana Menteri akan terus mewarnai politik Malaysia selagi usaha mencari penyelesaian secara jujur oleh mereka yang terbabit.

Maka, sementara itu tiada jalan selain membudayakan pendekatan bipartisan bagi mendidik parti dan ahlinya meletakkan kepentingan rakyat serta negara sebagai paling utama.

Kita amat berharap kemelut politik dapat diselesaikan segera supaya Malaysia dapat keluar secepat mungkin daripada pandemik ini.

Pendekatan bipartisan adalah momentum baharu yang wajar diberi peluang sebagai jalan keluar yang baharu.

Amat malang bagi sejarah Malaysia andainya sambutan kemerdekaan ke-64 nanti dalam keadaan politik yang kucar-kacir. Pasti ada jalan keluar andai setiap kita meletakkan kemerdekaan jiwa dan raga sebagai teras utama.

Dr Zainal Abidin Sanusi
Profesor Madya di Jabatan Sains Politik, Pusat Pengajian Ilmu Wahyu dan Sains Kemanusiaan, Universiti Islam Antarabangsa Malaysia (UIAM)


Pemimpin Islam Indonesia dipenjara 4 tahun sebar berita bohong Covid-19

Mahkamah Indonesia hari ini menjatuhkan hukuman penjara empat tahun ke atas pemimpin kontroversi Front Pembela Islam (FPI), Rizieq Shihab, kerana menyebarkan maklumat palsu menerusi sebuah video yang mengatakan bahawa dia sihat walaupun disahkan positif Covid-19.

Hukuman itu diumumkan oleh Mahkamah Daerah Jakarta Timur yang dikawal ketat oleh anggota polis kerana ramai pengikut Rizieq berkumpul di luar mahkamah.

Ketua Hakim Khadwanto ketika mengumumkannya berkata Rizieq didapati bersalah kerana memberi maklumat palsu yang sekali gus menimbulkan kekeliruan dalam kalangan orang ramai.

Keputusan itu dibuat setelah hukuman penjara lapan bulan dijatuhkan terhadapnya pada Mei, kerana melanggar sekatan Covid-19, termasuk mengadakan majlis perkahwinan anak perempuannya yang dihadiri ribuan orang.

“Terdakwa Muhammad Rizieq Shihab terbukti secara sah dan meyakinkan bersalah melakukan jenayah, turut menyebarkan berita bohong dengan sengaja mengakibatkan masalah,” kata Khadwanto ketika menjatuhkan hukuman itu.

Terdahulu pihak pendakwaan meminta dia dipenjarakan selama enam tahun.

Indonesia melepasi angka dua juta dalam kes Covid-19 pada Isnin, ketika pihak berkuasa mengumumkan sekatan diperketatkan untuk membendung penyebaran di negara keempat paling ramai penduduk dunia itu.

Beberapa saat selepas keputusan dibuat, Rizieq memberitahu mahkamah dia menolak keputusan itu dan akan menentangnya.

Penyokong dan pasukan peguam belanya mendakwa kes itu bermotifkan politik dalam usaha mendiamkan Rizieq, yang dikatakan mempunyai jutaan pengikut dan lantang bersuara.

Rizieq kembali ke Indonesia tahun lalu selepas ‘bersembunyi’ di Arab Saudi susulan tuduhan berkaitan kes pornografi di Indonesia dan penghinaan terhadap Pancasila. Kedua-dua tuduhan itu kemudian digugurkan. – Agensi


PM New Zealand batal perkahwinan

Perdana Menteri New Zealand Jacinda Arden membatalkan perkahwinannya tatkala negara itu menguatkuasakan larangan baharu bagi mengurangkan penularan varian Omicron Covid-19 dalam kalangan komuniti.

New Zealand akan mengenakan peraturan pemakaian pelitup muka di dalam pengangkutan umum dan premis perniagaan serta mengehadkan jumlah individu dalam satu-satu perhimpunan mulai tengah malam Ahad.

Sekatan baharu dijangka kekal sehingga sekurang-kurangnya akhir bulan depan.

Tindakan itu diambil setelah sembilan kes varian Omicron mencetuskan kluster dalam komuniti dari pulau utara ke selatan selepas satu majlis perkahwinan.

Sebuah keluarga menaiki pesawat dari Auckland ke majlis perkahwinan di pulau selatan yang dihadiri 100 orang. Keluarga berkenaan dan seorang pramugari disahkan positif.

“Perkahwinan saya tidak akan diteruskan,” katanya kepada pemberita, sambil menambah beliau juga kecewa dengan siasapa yang mengalami masalah sama.

Ditanya wartawan bagaimana perasaannya mengenai pembatalan perkahwinannya, Ardern menjawab: “Begitulah kehidupan.”

“Saya tidak berbeza dengan beribu-ribu rakyat New Zealand lain yang menerima kesan lebih dahsyat akibat wabak itu. Yang paling menyakitkan ialah ketidakupayaan untuk bersama orang yang disayangi kadang-kadang apabila mereka sakit teruk. Itu mengatasi kesedihan yang saya alami,” katanya.

Ardern dan pasangan lama Clarke Gayford tidak pernah mengumumkan tarikh perkahwinan mereka, tetapi ia dipercayai dijadualkan beberapa minggu akan datang.


Parti MUDA bidas Zahid minta ahli sokong undi UMNO untuk membela Najib

Kenyataan Datuk Seri Ahmad Zahid Hamidi yang meminta ahli-ahlinya untuk mengundi UMNO-Barisan Nasional (BN) pada Pilihan Raya Negeri (PRN) jika mahu membela nasib Datuk Seri Najib Razak dibidas Parti MUDA.

Setiausaha Agungnya, Amir Hariri Abd Hadi menyifatkan kenyataan Presiden UMNO itu tidak wajar dan mempersoalkan mengapa mahu mempertahankan seseorang yang sudah didapati bersalah terlibat rasuah dan dihukum penjara.

“Dilaporkan oleh Utusan Malaysia, Timbalan Perdana Menteri (Zahid) menyebut bahawa kalau nak membela Najib, kena mengundi mereka, Pakatan Harapan dan Barisan Nasional. Malah, dalam perhimpunan mereka sebelum ini, mereka berkata akan ada dua, tiga, empat lagi Najib Razak.

“Kami ingin mengatakan bahawa kami tidak lagi memerlukan Najib di Malaysia. Kita tidak lagi memerlukan orang yang terbukti dan dihantar ke penjara kerana rasuah dan membelanjakan wewenangnya duit rakyat. Kita tidak memerlukan mereka lagi,” kata Amir Hariri pada sidang media hari ini.

Amir Hariri juga melahirkan rasa kecewa apabila pengkritik lantang yang sebelum ini mengecam isu salah guna kuasa dan rasuah sudah diam membisu

“Saya tidak mendengar suara mereka yang menyebut isu isu salah guna kuasa, isu rasuah apabila kenyataan ini (Zahid) keluar.

“Di mana dulu suara-suara garang di jalanan, menyebut dan menjerit sekuat hati menentang rasuah? Tetapi sekarang, tiada siapa yang bercakap mengenai isu ini,” katanya lagi.

Terdahulu, media melaporkan Zahid sebagai berkata menolak dakwaan penyokong Najib bahawa tiada usaha dilakukan untuk membela bekas perdana menteri yang kini dipenjara itu.

Katanya, tidak ada sebab untuk pihak terbabit berfikir sedemikian hingga mahu memboikot PRN di enam negeri, bulan depan.

“Kita mesti mengasingkan soal perundangan dengan PRN. Datuk Seri Najib sendiri melalui anakanda beliau menyebut sokongan mesti diberikan kepada kerajaan madani sekarang ini.

“Kalau Datuk Seri Najib sendiri meminta bukan sahaja penyokong beliau tetapi juga rakyat Malaysia supaya mendukung (kerajaan).

“Tidak ada sebab terdapat segelintir yang mempunyai pemikiran bahawa usaha-usaha tidak dilakukan untuk membela beliau bukan sahaja dari segi perundangan tetapi juga aspek-aspek sosial yang lain,” katanya.


1MDB: Pendakwaan tarik balik rayuan lucut hak, wang UMNO disita dipulangkan

Pendakwaan telah menarik balik rayuannya untuk melucut hak wang milik sembilan entiti termasuk UMNO dan Wanita MCA yang dikaitkan dengan skandal penyelewengan dana 1Malaysia Development Bhd (IMDB).

Pendakwaan telah gagal di peringkat Mahkamah Tinggi dan Mahkamah Rayuan bagi melucut hak wang daripada Habib Jewels Sdn Bhd, Hattatex Trading, Wanita MCA, UMNO, Badan Perhubungan UMNO Kedah serta empat individu, Perano Sdn Bhd, Binsabi Sdn Bhd dan K&Z Enterprise Sdn Bhd, menurut laporan Bernama.

Sebelum ini, Mahkamah Rayuan menolak permohonan pendakwaan dan mengetepikan keputusan Mahkamah Tinggi yang membenarkan pendakwaan melucut hak wang yang dirampas daripada Badan Perhubungan UMNO Pahang.

Ini menyebabkan pendakwaan memfailkan rayuan kepada Mahkamah Persekutuan yang menetapkan hari ini sebagai pendengaran kes itu.

Timbalan Pendakwa Raya Samihah Razali, ketika dihubungi Bernama, berkata pendakwaan telah mengemukakan notis untuk tidak meneruskan rayuan itu pada 2 Feb lepas.

Beliau berkata kerajaan turut memulangkan wang yang telah disita dalam kes itu.

Pada 2 Sept 2021, Mahkamah Rayuan memutuskan bahawa tiada bukti yang mencukupi bagi memuaskan hati mahkamah bahawa wang yang dirampas adalah perkara atau bukti berkaitan dengan perlakuan kesalahan atau hasil aktiviti haram.

Mahkamah itu turut memutuskan bahawa tiada sebarang kaitan antara wang dalam akaun bank responden dan dana yang didakwa diseleweng daripada IMDB.

Pendakwaan memohon untuk melucut hak RM192,965,413.61 milik UMNO, RM300,000 daripada Wanita MCA, RM337,634.78 dan RM827,250 masing-masing daripada Perano, sebuah syarikat yang menjual hijab serta Binsabi yang membekalkan khemah, RM100,000 daripada Habib Jewels, RM138,359.60 daripada K&Z Enterprise, RM827,250 daripada Badan Perhubungan UMNO Kedah dan RM111,590 daripada Hattatex Trading.

Pendakwaan mendakwa wang yang disita adalah perkara atau bukti daripada hasil aktiviti haram yang dilakukan oleh bekas Perdana Menteri Datuk Seri Najib Razak mengikut Seksyen 4(1) Akta Pencegahan Pengubahan Wang Haram,Pencegahan Pembiayaan Keganasan dan Hasil Daripada Aktiviti Haram 2001 serta Seksyen 23 Akta Pencegahan Rasuah Malaysia 2009.

Minggu lepas, kerajaan turut menarik balik rayuan di Mahkamah Rayuan untuk melucut hak wang berjumlah RM21.7 juta milik 11 individu, entiti perniagaan dan parti politik termasuk UMNO Pekan serta Badan Perhubungan UMNO Johor yang didakwa mempunyai kaitan dengan dana 1MDB.

Yang lain ialah Jakel Trading Sdn Bhd, Jakel Trading, Barisan Nasional Bahagian Johor Bahru, Mediaedge CIA Malaysia Sdn Bhd, Parti Rakyat Bersatu Sarawak, Pengarah Strategic Engagement Media Sdn Bhd (CENSE Media) Sim Sai Hoon, AGA Touch Malaysia Sdn Bhd, Yayasan Persatuan Bekas Anggota Kemas Malaysia (Yayasan PBAKM) serta bekas Menteri Tanah dan Pembangunan Koperasi Tan Sri Kasitah Gaddam.


Hamas beri amaran ketika pelampau Israel mahu anjur perarakan bendera

Sekumpulan ultra-nasionalis Yahudi berkata mereka akan meneruskan perarakan mengibarkan bendera di sekitar kawasan yang didominasi penduduk Palestin di Kota Lama Baitulmaqdis lewat Rabu, mengetepikan larangan polis terhadap salah satu acara yang mencetuskan perang Israel-Hamas pada Mei tahun lalu.

Sekumpulan kecil penunjuk perasaan Palestin membaling batu ke arah polis, manakala ratusan pengunjung Yahudi memasuki perkarangan Masjid Al-Aqsa, yang dikenali oleh Yahudi sebagai Temple Mount, sekali gus menunjukkan tanda-tanda situasi di Baitulmaqdis semakin panas.

Bagi Yahudi, Haram as-Syarif atau ‘Temple Mount’, iaitu suatu kawasan berbukit sekitar Baitulmaqdis seluas 35 hektar yang merangkumi tembok ratapan dan ‘The Dome Of The Rock’ menjadi mercu tanda sejarah keagamaan dan tanah suci mereka.

Kedudukan itu menjadi asas emosi yang mencetuskan konflik Israel-Palestin dan titik panas keganasan sebelum ini.

Perarakan bendera ialah acara tahunan di mana kebanyakan kumpulan nasionalis Yahudi meraikan kejayaan rejim Zionis Israel menguasai Tembok Barat semasa Perang Enam Hari pada 1967 dan menawan Baitulmaqdis Timur, meletakkan seluruh bandar di bawah kawalan Israel.

Video amatur dari tempat kejadian menunjukkan polis rejim Zionis menembak menggunakan plastik plastik-span ketika rakyat Palestin berlindung di dalam Masjid Al-Aqsa.

Polis berkata, bom api yang dilemparkan oleh salah seorang penunjuk perasaan membakar permaidani di luar masjid, tetapi ia segera dipadamkan. Tiada kecederaan dilaporkan.

Sebilangan besar anggota polis rejim Zionis juga dikerahkan di sekitar Kota Lama Baitulmaqdis kerana bimbang konfrontasi boleh memanaskan lagi situasi yang sudah tegang di bandar itu ketika perayaan Paskah Yahudi pada bulan Ramadan.

Pergerakan Perjuangan Islam Palestin (Hamas) yang menguasai Semenanjung Gaza bersempadan dengan Tebing Barat pada Rabu mengingatkan rejim Israel bertanggungjawab terhadap risiko yang akan menimpa jika membenarkan perarakan Yahudi diadakan di tanah suci itu.

Beberapa ahli politik nasionalis rejim Zionis Israel berkata mereka akan menghadiri perarakan itu, termasuk Ahli Parlimen ultra-nasionalis Itamar Ben Gvir, seorang pengikut mendiang Rabbi Meir Kahane dan sering melakukan provokasi di kawasan kejiranan Palestin yang sensitif di timur Baitulmaqdis.

Perdana Menteri Israel Naftali Bennett dalam satu kenyataan berkata beliau akan menghalang Ben Gvir daripada menghadiri perhimpunan itu.

“Saya tidak berhasrat untuk membenarkan politik kecil membahayakan nyawa manusia,” katanya.

Dalam situasi yang sama Mei tahun lalu, pejuang Palestin di Semenanjung Gaza melepaskan roket ke arah Baitulmaqdis ketika nasionalis Israel berarak menuju ke Baitulmaqdis. Peristiwa itu mencetuskan perang 11 hari antara rejim Zionis Israel dan Hamas.

Ketegangan Israel-Palestin meningkat dalam beberapa minggu kebelakangan ini selepas beberapa siri serangan maut di dalam Israel, diikuti dengan operasi ketenteraan di Tebing Barat.

Pada Isnin, pejuang Palestin menembak roket dari Semenanjung Gaza ke selatan Israel buat pertama kali dalam beberapa bulan, dan Israel bertindak balas dengan serangan udara. Ia menyusul setelah beberapa hari pertempuran antara polis Israel dan rakyat Palestin di Baitulmaqdis. – Agensi


Kerajaan kuat saman, pengguna media sosial bidas PM-10 cepat koyak

Baharu dua minggu memerintah dan menjadi kerajaan, pelbagai saman sudah dikemukakan Perdana Menteri (PM) Ke-10 Datuk Seri Anwar Ibrahim terhadap pemimpin parti pihak lawan hanya kerana dikritik semasa kempen dua pilihan raya yang berakhir semalam.

Ironinya, PM-10 juga banyak membuat tuduhan terhadap parti lawan dengan dakwaan kononnya wujud penyelewengan dana berbilion dan tidak cukup itu menuduh pula syarikat judi mendanai kempen pilihan raya parti lawan semasa Pilihan Raya Umum Ke-15 (PRU-15) lalu.

Bagaimanapun, setakat ini tidak ada satu saman dikemukakan parti lawan terhadap Presiden PKR itu kerana menghormati kebebasan bersuara dalam demokrasi, sebaliknya Anwar membalas kritikan terhadap pentadbirannya dengan beberapa tuntutan saman.

Untuk rekod, sememangnya menjadi kebiasaan bagi pemimpin Pakatan Harapan (PH) menggunakan strategi menyaman pemimpin lawan hanya semata-mata kerana tidak boleh menerima kritikan.

Pengguna media sosial membidas kerajaan campuran Pakatan Harapan (PH)-Barisan Nasional (BN) sebagai cepat koyak kerana menggunakan kuasa untuk menekan parti lawan kerana dendam semata-mata.

“Ahli politik masih berdendam dan hasad dengki lupakan semua itu bina negara kearah yang lebih makmur lupakan politik buat sementara rakyat dah muak,” kata pengguna Facebook menggunakan nama Ciklan Ruslan.

“Bila nak maju asyik masalah peribadi je negara macam mana,” kata pengguna Facebook, Zainal Masri.

“Dia (Anwar) boleh, orang lain dia koyak,” kata pengguna Facebook, Adzul Latif.

“Bapa menyaman,” kata pengguna Facebook, Atiqah Idris.

Komen pengguna media sosial tersebut dibuat dalam akaun Facebook, Buletin Utama yang menerbitkan laporan bertajuk “PM kemukakan notis tuntutan permohonan terhadap Muhyiddin Yassin”.

Setakat ini, hampir empat ribu komen lebih dibuat pengguna media sosial di laman Facebook Buletin Utama dengan majoritinya mengkritik dan menghentam Anwar kerana tindakan membuat saman tersebut.

Untuk rekod, Anwar berjaya menjadi PM-10 selepas mendapat sokongan anak muridnya, Datuk Seri Ahmad Zahid Hamidi yang juga Presiden UMNO walaupun pada awalnya semasa berkempen Pilihan Raya Umum Ke-15 (PRU-15) menafikan akan bekerjasama dengan cikgunya dan juga DAP.

Kedua-dua pemimpin parti politik itu didakwa menipu pengundi apabila sebaliknya bekerjasama demi untuk membentuk kerajaan semata-mata dan majoritinya juga boleh dipersoalkan.


Nagaentran jalani hukuman gantung pagi ini, mayat dihantar ke Ipoh

Rakyat Malaysia Nagaentran Dharmalingam menjalani hukuman mati di Penjara Changi di sini, pagi ini dan mayatnya akan dihantar pulang ke Ipoh hari ini.

Perkara itu telah disahkan adiknya Navin Kumar kepada Bernama.

Ketika dihubungi, Navin masih berada di Penjara Changi untuk menuntut mayat abangnya.

Nagaentran, 34, anak kedua daripada empat beradik.

Pada Selasa (26 April), Mahkamah Rayuan Singapura menolak rayuan terakhir yang difailkan ibu Nagaethran untuk mencabar keputusan bagi mengetepikan sabitan dan hukuman mati terhadap anaknya.

Panchalai Supermaniam memfailkan permohonan itu dengan bantuan rakan-rakan dan aktivis tanpa diwakili mana-mana peguam.

Perbicaraan didengar di hadapan tiga Hakim iaitu Andrew Phang; Judith Prakash; dan Belinda Ang

Asas kepada cabaran undang-undang itu ialah Hakim Sundaresh Menon yang mengetuai dan menolak rayuan Nagaenthran sebelum ini merupakan Peguam Negara yang telah mendakwa Nagaenthran dan memastikan sabitannya.

Selepas permohonan ibunya ditolak, mahkamah membenarkan Nagaentran berpegangan tangan dengan tujuh ahli keluarganya yang hadir di kamar mahkamah.

Berasal dari Perak, Nagaenthran dijatuhi hukuman mati pada 2010 kerana mengedar 42.72g heroin pada 2009 ke Singapura, yang diketahui antara negara yang mempunyai undang-undang narkotik paling tegas di dunia.

Dia sepatutnya dihukum gantung pada 10 Nov 2021, tetapi memperoleh penangguhan sementara pada 9 Nov selepas mahkamah diberitahu dia positif COVID-19 ketika hadir untuk percubaan rayuan terakhir terhadap hukuman matinya.

Pada 7 Nov 2021, dilaporkan Perdana Menteri Datuk Seri Ismail Sabri Yaakob telah menulis surat kepada rakan sejawatannya dari Singapura Lee Hsien Loong memohon kelonggaran dalam kes itu.

Sementara itu, pada 3 Dis, Presiden Singapura Halimah Yacob berkata Nagaenthran telah diberikan proses undang-undang yang sewajarnya.


Kekal bersatu, fokus hadapi cabaran 2022 pulihkan negara: Muhyiddin

Tan Sri Muhyiddin Yassin yakin segala cabaran yang bakal dihadapi pada tahun 2022, terutama memulihkan semula negara ketika pandemik Covid-19 masih berleluasa, dapat ditangani jika semua pihak terus kekal bersatu, fokus dan tidak lalai.

Menurutnya, dengan pandemik Covid-19 yang terus menular, terutama penemuan varian lebih bahaya seperti Omicron serta banjir yang masih melanda, tahun 2022 sudah pasti menjadi tahun yang sukar dan mencabar bagi kita semua.

Dalam perutusan sambutan Tahun Baharu 2020 malam tadi, bekas Perdana Menteri itu berkata sudah menjadi kebiasaan apabila menjelang tahun baharu semua orang akan menoleh ke belakang dan menilai apa yang telah dilakukan sepanjang tahun sebelumnya.

“Adakah kita berpuas hati dengan apa yang telah kita capai atau banyak lagi yang perlu diperbaiki? Dari sini, kita berusaha untuk memperbaiki segala kelemahan yang ada atau meningkatkan lagi kejayaan yang sudah dikecapi.

“Tahun 2021 meninggalkan kita dengan banyak coretan peristiwa yang pastinya menjadi kenangan kepada kita semua. Kita masih lagi diuji dengan pandemik Covid-19. Ia melingkari kehidupan seharian kita malah sudah menjadi sebahagian daripada hidup kita,” katanya.

Muhyiddin yang juga Presiden Bersatu berkata pandemik Covid-19 juga memberi kesan yang cukup besar dalam kehidupan penduduk sehingga sekarang, malah setiap orang berasa kesannya, cuma yang membezakannya hanyalah kecil atau besar sahaja kesan tersebut.

“Bagaimanapun berkat kerja keras, perancangan yang teliti dan pelan tindakan yang komprenhensif Kerajaan Perikatan Nasional (PN) pimpinan saya sebelum saya meletak jawatan sebagai Perdana Menteri, Malaysia berjaya menangani pandemik ini dengan berkesan khususnya dalam aspek pemberian vaksin kepada rakyat.

“Program Imunisasi Covid-19 Kebangsaan (PICK) berjaya dilaksanakan dengan cekap dan sehingga kini sebanyak 22,855,374 individu atau 97.6 peratus populasi dewasa di negara ini lengkap menerima suntikan vaksin Covid-19,” katanya.

Pengerusi Perikatan Nasional (PN) itu berkata, hasil daripada kejayaan program vaksinasi ini, hampir kesemua sektor kehidupan rakyat sudah dibuka sepenuhnya, dan rakyat kini sudah boleh menjalani kehidupan seperti biasa.

“Aktiviti sosial dan ekonomi kembali rancak dan rakyat seperti sudah kembali kepada kehidupan sebelum pandemik. Ketika negara sedang menuju pemulihan pasca pandemik, negara sekali lagi diuji dengan banjir besar di beberapa buah negeri minggu lalu.

“Saya merasa amat sedih dengan bencana ini kerana banyak harta benda yang musnah dan nyawa terkorban,” katanya.

Beliau mengakui bencana banjir besar itu sedikit sebanyak merencatkan pelan pemulihan ekonomi negara yang telah berada pada landasan yang betul sebagaimana dirancang Majlis Pemulihan Negara (MPN).

Bagaimanapun kita mesti reda dengan ujian dan dugaan besar ini. Pastinya ada hikmah yang tersembunyi di sebaliknya. Bencana ini telah menyatukan semua rakyat tanpa mengira bangsa, agama dan keturunan, katanya yang juga Pengerusi MPN sambil kagum dengan sikap solidariti dan kebersamaan masyarakat dalam saling membantu antara satu sama lain.

“Saya kagum dan terharu melihat begitu ramai rakyat Malaysia yang menjadi ‘sukarelawan dan petugas barisan hadapan’ secara sukarela demi membantu mangsa banjir.

“Mereka tampil menghulur bantuan dengan bermacam cara. Ada yang turun ke lokasi mengerah tenaga dan kudrat, ada yang menghulurkan sumbangan wang ringgit dan tidak kurang yang mengutus doa untuk keselamatan serta kesejahteraan kepada mangsa banjir. Syabas rakyat Malaysia!.

“Akhir kata, saya berdoa ke hadrat Allah SWT agar kita sentiasa dilindungi, diberi kekuatan dan dipermudahkan segala urusan dalam tahun baharu ini.

“Saya yakin Tahun Baharu 2022 akan menjadi tahun yang lebih baik, sejahtera dan makmur dari tahun-tahun sebelumnya untuk Malaysia, insya-Allah,” katanya.


Jangkitan baharu naik semula, kes di Selangor, KL, Kedah melonjak

Setelah merekodkan penurunan kes jangkitan harian Covid-19 tiga hari berturut-turut, Kementerian Kesihatan (KKM) hari ini memaklumkan jumlah kes baharu di seluruh negara dalam tempoh 24 jam sehingga 12 tengah hari tadi naik semula hampir mencecah 20,000 kes.

Sebanyak 19,991 kes yang direkodkan hari ini adalah tertinggi dalam tempoh tiga hari lalu. Semalam sebanyak 17,236 kes direkodkan, berbanding 19,257 kes pada Sabtu dan 18,688 kes pada Ahad.

Kali terakhir negara merekodkan jumlah jangkitan harian tertinggi adalah pada 6 Ogos lalu membabitkan 20,889 kes.

Ketua Pengarah Kesihatan Tan Sri Dr Noor Hisham Abdullah berkata jumlah jangkitan baharu hari ini menjadikan kumulatif kes positif Covid-19 di seluruh negara sejak Mac tahun lalu kepada 1,299,767 kes.

Berdasarkan data diterbitkan KKM hari ini jangkitan baharu di Selangor mencanak naik kepada 7,338 kes berbanding 5,740 kes yang dilaporkan semalam, diikuti Kuala Lumpur sebanyak 2,374 kes berbanding 1,567 kes semalam.

Jangkitan Covid-19 di Kedah turut melonjak tinggi kepada 1,830 kes berbanding 1,328 kes semalam.

Sembilan negeri lain yang merekodkan lonjakan kes ialah Sarawak (836 kes), Sabah (1,383 kes), Perlis (24 kes), Perak (953 kes), Melaka (578 kes), Kelantan (1,030 kes), Johor (1,344 kes), dan Putrajaya (76 kes).


‘Robot ular’ baiki saluran paip di dasar laut

Industri minyak dan gas laut dalam mempunyai infrastruktur yang luas dan mahal untuk dijaga. Telaga minyak, peralatan, dan saluran paip beribu-ribu kilometer mesti dipasang, diperiksa dan diperbaiki.

Namun kini, penggunaan dron dan robot dasar laut yang lebih canggih sedang diperluaskan dan mampu menjadikan pekerjaan lebih mudah, murah dan kurang mencemari alam sekitar.

Antaranya ialah Eelume, ‘robot ular’ sepanjang enam meter dengan penderia dan kamera yang dipasang di kedua-dua hujungnya. Ia boleh diletakkan di kedalaman 500 meter selama enam bulan tanpa perlu dibawa naik ke permukaan.

Robot dengan pendorong diri itu mampu bergerak sehingga 20 kilometer sebelum perlu dicaj semula. Peralatannya boleh diubah-ubah mengikut kesesuaian tugas.

Sebelum ini, kerja-kerja penyelenggaraan di kebanyakan telaga minyak dan sistem saluran paip dasar laut sudah dilakukan oleh dron.

“Tetapi kenderaan ini biasanya perlu dihantar ke lokasi di luar pesisir dengan kapal yang lengkap dengan kemudahan kawalan dan kemudian dikendalikan dari jarak jauh.

“Itu akan menyebabkan kos kira-kira AS$100,000 sehari,” kata Ketua Pegawai Teknologi Eelume Subsea Intervention (ESI), Pal Liljeback.

Katanya, Eelume boleh ditempatkan terus di atas pelantar minyak dan digunakan pada bila-bila masa untuk melakukan pemeriksan di dasar laut, sekali gus menjimatkan kos penggunaan kapal.

“Dengan kawalan sama ada di pelantar atau di darat, Eelume boleh bergerak secara mandiri dan menghantar video serta data ke pusat kawalan.

“Reka bentuknya yang seperti ular membolehkannya bekerja di ruang tertutup dan menggoyangkan badannya agar tetap berada pada posisi tepat walaupun ketika arus kuat,” katanya.

Sementara itu, penganalisis berkata, pasaran robot dasar laut global dijangka bernilai AS$7 bilion pada 2025 menyebabkan banyak syarikat kini berlumba-lumba untuk mengkomersialkan rekaan masing-masing.

Syarikat Itali, Saipem, penyedia perkhidmatan untuk sektor minyak, tenaga dan kemudahan mencipta dron bawah air – Hydrone-R – yang boleh menyelam sehingga 3,000 meter untuk kerja-kerja pembinaan dan penyelenggaraan.

Houston Mechatronics dari Amerika Syarikat pula membangunkan robot dasar laut, Aquanaut, sementara Sweden Saab Seaeye Falcon kini digunakan untuk melakukan pemeriksaan di ladang ternakan ikan di Chile. – Agensi


Dalam kes Zahid, pendakwa raya sendiri minta gugur pertuduhan: Wan Saiful

Jauh berbeza sama sekali antara kes rasuah dihadapi oleh Datuk Seri Ahmad Zahid Hamidi dengan Tan Sri Muhyiddin Yassin, kata Datuk Wan Saiful Wan Jan.

Ahli Parlimen Tasek Gelugor itu menyifatkan tidak tepat untuk kerajaan campuran menyamakan kes pertuduhan rasuah Presiden UMNO yang sudah dibuktikan wujudnya prima facie dengan kes Muhyiddin yang lemah sehingga ditolak oleh Mahkamah Tinggi Kuala Lumpur sebelum ini.

“Sudah pasti Zahid Hamidi akan menggunakan segala ruang yang ada untuk melepaskan diri sendiri dan mengalih perhatian kepada musuh-musuh politiknya.

“Saya jangka akan ada pihak membandingkan pelepasan Zahid dengan pengguguran tuduhan ke atas Tan Sri Muhyiddin Yassin. Kita mesti sedar situasinya amat berbeza.

“Dalam kes Muhyiddin, pasukan pendakwa membantah permohonan untuk menggugurkan pertuduhan malahan sekarang sedang merayu keputusan mahkamah itu,” katanya dalam satu hantaran Facebook hari ini.

Wan Saiful merujuk pertuduhan kes Zahid yang sudah dibicarakan dan mahkamah mendapati wujudnya bukti yang jelas untuk anak murid Datuk Seri Anwar Ibrahim itu membela dirinya.

“Tetapi dalam kes Zahid, pihak pendakwa memohon Zahid dilepaskan walaupun sebelum ini mahkamah telah mendapati pihak pendakwaan berjaya menimbulkan kes prima facie bagi semua tuduhan terhadap Zahid,” ujarnya lagi.

Menurut Wan Saiful, keputusan kes mahkamah melibatkan Zahid jelas menunjukkan prinsip ketelusan yang dilaung-laungkan oleh kerajaan Anwar sudah musnah dan tidak mempunyai kredibiliti.

“Yang lebih penting ialah perkembangan ini adalah cerminan kredibiliti Anwar Ibrahim sebagai Perdana Menteri. Dunia menyaksikan betapa kredibiliti Anwar sebagai seorang reformis telah hilang musnah.

“Sebab itulah kita mesti menerima hakikat karakter Anwar yang sebenar. Anwar adalah seorang Perdana Menteri yang gagal, dan dia mengetuai sebuah kabinet yang tidak kompeten.

“Maka itulah dia sanggup berbuat apa sahaja demi untuk kekal di takhta kuasa,” ujarnya lagi.

Terdahulu, Zahid dilepaskan daripada kesemua 47 pertuduhan oleh Mahkamah Tinggi Kuala Lumpur.

Hakim Datuk Collin Lawrence Sequerah membuat keputusan itu selepas membenarkan permohonan oleh Timbalan Pendakwa Raya Datuk Mohd Dusuki Mokhtar untuk melepaskan tanpa membebaskan Ahmad Zahid, apabila pihak pendakwaan memutuskan untuk memberhentikan prosiding, kerana mereka berhasrat menyiasat kes itu dengan lebih mendalam.

“Mahkamah ini membuat keputusan untuk melepaskan tanpa membebaskan. Sebelum saya tangguhkan, saya ingin menyatakan di sini bahawa, apa sekalipun kuasa Peguam Negara di bawah Perkara 145 (3) Perlembagaan Persekutuan dan Seksyen 254 Kanun Acara Jenayah untuk memulakan dan menarik balik pertuduhan pada bila-bila masa sebelum penghakiman dibuat, tidak boleh dipersoalkan.

“Andainya pihak pendakwaan memutuskan dalam masa terdekat bahawa mereka tidak akan meneruskan pendakwaan, bahawa banyak masa kehakiman yang barharga akan terbuang di samping membazirkan banyak wang pembayar cukai, dan dengan ini, mahkamah ditangguhkan,” katanya dipetik laporan media.

Bagi pertuduhan pecah amanah, Zahid didakwa menggunakan dana itu untuk membuat enam pembayaran bagi penggunaan kad kredit peribadinya, polisi insurans dan lesen kenderaan peribadinya, pemindahan wang ke firma guaman dan sumbangan kepada Persatuan Bola Sepak Polis Diraja Malaysia.

Beliau dituduh melakukan perbuatan itu di Affin Bank Berhad, cawangan Jalan Bunus, Off Jalan Masjid India di sini, antara 13 Jan 2014 dan 23 Dis 2016.

Pertuduhan mengikut Seksyen 409 Kanun Keseksaan itu boleh membawa hukuman penjara antara dua dan 20 tahun serta dengan sebatan dan juga dikenakan denda, jika sabit kesalahan.

Zahid juga didakwa dengan lapan pertuduhan menerima suapan daripada tiga syarikat iaitu Mastoro Kenny IT Consultant & Services, Data Sonic Group Berhad dan Profound Radiance Sdn Bhd sebagai dorongan untuk dirinya sebagai Menteri Dalam Negeri ketika itu bagi membantu syarikat-syarikat berkenaan mendapatkan projek MyEG, membekalkan cip pasport, dan dilantik sebagai pengendali pusat sehenti visa migran, masing-masing di Pakistan dan Nepal.

Beliau dituduh melakukan perbuatan itu di cawangan Maybank Dataran Maybank di Jalan Maarof, Bangsar, antara 15 Julai 2016, dan 15 Mac 2018. Pertuduhan mengikut Seksyen 16(a)(B) Akta Suruhanjaya Pencegahan Rasuah Malaysia (SPRM) 2009.

Beliau yang juga Presiden UMNO, turut berdepan dengan 27 pertuduhan pengubahan wang haram dengan melibatkan diri dalam transaksi secara langsung membabitkan pendapatan daripada aktiviti haram antara 29 Mac 2016 dan 11 April 2018.

Kesemua perbuatan itu didakwa dilakukan di bank yang sama di Jalan Maarof, Bangsar dan Marhaba Enterprise Sdn Bhd, Fahrenheit88, 179 Jalan Bukit Bintang, di sini, antara 29 Mac 2016 dan 11 April 2018.


Gagal tawan tiga negeri dan hilang banyak kerusi, PMX ‘koyak’ bila disuruh letak jawatan

Datuk Seri Anwar Ibrahim nampaknya koyak selepas gagal menawan tiga negeri Perikatan Nasional (PN) selepas berakhir Pilihan Raya Negeri (PRN) pada Sabtu lalu.

Perdana Menteri (PMX) seakan tidak boleh menerima kritikan Pengerusi PN, Tan Sri Muhyiddin Yassin yang memintanya agar letak jawatan sahaja susulan kegagalan pada enam PRN lalu yang menyaksikan negeri diperintah Pakatan Harapan (PH)-UMNO kehilangan banyak kerusi mereka.

“Kita kekal kemenangan tiga negeri, kita masih dapat dua pertiga majoriti ahli parlimen, dia buat perkiraan apa?

“Saya nasihatkan dia tumpun kes mahkamah,” kata Anwar ringkas dipetik laporan media.

Kenyataan tersebut hadir beberapa hari selepas keputusan PRN di enam negeri apabila Anwar tidak mengeluarkan sebarang kenyataan berhubung episod memalukan kerajaan campuran gagal menawan tiga negeri PN.

Berhubung kes mahkamah dihadapi Muhyiddin, Mahkamah Tinggi Kuala Lumpur pada Isnin lalu juga sudah dilepas dan dibebaskan daripada pertuduhan dihadapinya.

Hakim, Datuk Muhammad Jamil Hussin membuat keputusan itu selepas membenarkan permohonan Muhyiddin untuk membatalkan kesemua pertuduhan berkenaan.

Dalam penghakiman ringkasnya, Muhammad Jamil berkata, keempat-empat pertuduhan terhadap bekas Perdana Menteri itu adalah cacat, tidak berasas dan kabur.

“Mahkamah berpendapat pertuduhan yang dihadapi (Muhyiddin) tidak mendedahkan butiran kesalahan yang dilakukan menyebabkan tertuduh tidak dapat menyediakan arahan selanjutnya kepada peguam yang mewakilinya.

“Jika perbicaraan diteruskan akan menyebabkan Muhyiddin tidak dapat menyediakan pembelaan sewajarnya dan menjadikan pendakwaan terhadapnya sebagai satu penyalahgunaan proses mahkamah,” kata hakim itu.

Untuk rekod, pada 12 Ogos lalu Muhyiddin berkata, kemenangan PN di kerusi majoriti Melayu dan kawasan campuran membuktikan penolakan besar-besaran orang Melayu dan masyarakat bukan Melayu terhadap Kerajaan Perpaduan.

Muhyidddin turut menyifatkan Kerajaan Persekutusan yang diterajui Anwar bersama Presiden UMNO Datuk Seri Ahmad Zahid Hamidi sebagai gabungan politik rapuh serta perpaduan palsu.

“Maka benarlah pilihan raya negeri ini adalah satu referendum penolakan rakyat terhadap kerajaan gabungan Pakatan Harapan (PH) dan Barisan Nasional (BN).

“Anwar Ibrahim dan Zahid Hamidi yang menerajui gabungan ini mesti mengambil tanggungjawab moral dengan meletakkan jawatan sebagai Perdana Menteri dan Timbalan Perdana Menteri dengan serta merta,” katanya semasa sidang media sebelum ini.

Pada PRN lalu kerajaan campuran dan PN mengekalkan status quo dengan masing-masing mendapat kemenangan di negeri yang ditadbir sebelum ini.

Bagaimanapun jumlah sokongan dan jumlah kerusi yang dimenangi PN meningkat terutama di Terengganu, Kelantan, Kedah dan Selangor.


31 Mac keputusan semakan kehakiman Najib, kes SRC

Datuk Seri Najib Razak akan mengetahui sama ada beliau berjaya dalam semakan kehakiman untuk membatalkan sabitan dan hukumannya atas kesalahan rasuah SRC International bernilai RM42 juta.

Pasukan perundangannya telah dimaklumkan bahawa Mahkamah Persekutuan akan membuat keputusan sama ada berjaya atau tidak pada 31 Mac ini.

Perkara itu disahkan peguam Najib, Muhammad Farhan Muhammad Shafee yang dihubungi pihak media hari ini (13 Mac 2023).

Panel lima hakim dipengerusikan oleh Ketua Hakim Sabah dan Sarawak, Datuk Abdul Rahman Sebli akan membuat keputusan itu setelah mendengar permohonan Najib.

Turut bersidang dalam panel itu ialah tiga Hakim Mahkamah Persekutuan, Datuk Vernon Ong Kiat; Datuk Rhodzariah Bujang; Datuk Nordin Hassan; dan Hakim Mahkamah Rayuan, Datuk Abu Bakar Jais.

Sebelum ini, pada 28 Februari lalu, Abdul Rahman berkata panel hakim akan membuat keputusan mengenai permohonan ini tidak lewat daripada 31 Mac.

Najib sebelum ini, memohon semakan keputusan Mahkamah Persekutuan pada 23 Ogos 2022 yang mengekalkan keputusan Mahkamah Tinggi Kuala Lumpur yang mensabitkannya bersalah serta hukuman penjara 12 tahun dan denda RM210 juta dalam kes rasuah membabitkan RM42 juta dana SRC

Pada 6 September tahun lepas, bekas Perdana Menteri itu memohon untuk semakan semula keputusan Mahkamah Persekutuan.

Bekas Ahli Parlimen Pekan itu memohon rayuan berkenaan didengar korum Mahkamah Persekutuan lain yang mengandungi tidak kurang daripada tujuh hakim Mahkamah Persekutuan atau yang difikirkan wajar oleh mahkamah.

Beliau yang kini menjalani hukuman penjara 12 tahun di Penjara Kajang, turut memohon hukuman ke atasnya itu ditangguhkan sementara menunggu pendengaran permohonan semakan berkenaan.

Bekas Presiden UMNO itu turut mencuba ikhtiar lain di luar badan kehakiman untuk membebaskan dirinya melalui petisyen pengampunan diraja serta petisyen kepada Pertubuhan Bangsa-Bangsa Bersatu (PBB) atas penahanan sewenang-wenangnya.

Melalui permohonan semakan sekarang, Najib berpendapat terdapat konflik kepentingan Hakim Mohd Nazlan Mohd Ghazali yang menjatuhkan sabitan terhadap perbicaraan kes SRC International pada Julai 2020.

Hakim Nazlan telah dinaikkan pangkat dari Mahkamah Tinggi ke Mahkamah Rayuan.

Najib mendakwa, antara lain hakim Nazlan tahu Maybank Investment (entiti Maybank Group) dan Binafikir (entiti lain dari Maybank Group) telah menasihatkan syarikat pelaburan negara 1MDB berkaitan urusan penubuhan SRC International.

Najib mendakwa bahawa konflik kepentingan timbul akibat peranan Nazlan sebagai penasihat umum kepada Maybank pada ketika itu.

Pada mulanya anak syarikat 1MDB, SRC dimiliki sepenuhnya oleh Menteri Kewangan Incorporated (MOF Inc). 1MDB juga dimiliki sepenuhnya oleh MOF Inc.

Permohonan semakan Najib juga mensasarkan tiga keputusan lain oleh sidang hakim Mahkamah Persekutuan sebelumn ini.

Keputusan itu berkaitan penolakan Mahkamah Persekutuan untuk Najib mengemukakan bukti tambahan dalam mengukuhkan tuduhan terhadap Nazlan; menolak permohonan Najib untuk menangguhkan pendengaran rayuan; dan menafikan permohonannya untuk menggugurkan Tengku Maimun dalam mendengar rayuannya di Mahkamah Persekutuan atas dakwaan konflik kepentingan.


Peguam Rosmah ditegur hakim supaya utamakan kes pengubahan wang haram

Hakim Mahkamah Tinggi Kuala Lumpur hari ini mengingatkan pihak pembelaan untuk memberi keutamaan dalam kes pengubahan wang haram dan pengelakan cukai yang dihadapi Datin Seri Rosmah Mansor, memandangkan kes itu telah mengambil masa lama sejak 2018.

Hakim Mohamed Zaini Mazlan berkata ia perlu diberi keutamaan oleh peguam yang mewakili Rosmah, 70, kerana kes tersebut belum dibicarakan walaupun selepas empat tahun isteri bekas Perdana Menteri Datuk Seri Najib Tun Razak itu didakwa pada 4 Okt 2018, lapor Bernama.

“Saya berpendapat mahkamah perlu menetapkan tarikh perbicaraan untuk kes ini, namun sekiranya Mahkamah Rayuan membenarkan rayuan Datin Seri Rosmah untuk saya menarik diri daripada mendengar perbicaraan, kes akan didengar oleh hakim lain,” kata hakim itu.

Mohamed Zaini berkata demikian selepas peguam Revin Kumar yang mewakili Rosmah memaklumkan beliau perlu merujuk peguam bela utama Datuk Geethan Ram Vincent mengenai tarikh perbicaraan sesuai.

Terdahulu, Timbalan Pendakwa Raya Poh Yih Tinn memberitahu mahkamah pihak pendakwaan akan memanggil 14 saksi untuk memberi keterangan dalam perbicaraan kes tersebut yang dijangka mengambil masa kira-kira dua minggu.

Mahkamah kemudian menetapkan 1 Dis ini untuk sebutan bagi menetapkan tarikh perbicaraan kes.

Rosmah, 70, berdepan dengan 12 pertuduhan pengubahan wang haram membabitkan RM7,097,750 dan lima pertuduhan gagal mengisytiharkan pendapatannya kepada Lembaga Hasil Dalam Negeri (LHDN).

Perbuatan itu didakwa dilakukan di Affin Bank Berhad, Cawangan Bangunan Getah Asli, Jalan Ampang di sini, antara 4 Dis 2013 dan 8 Jun 2017 dan di LHDN, Kompleks Bangunan Kerajaan, Jalan Tuanku Abdul Halim, di sini dari 1 Mei 2014 hingga 1 Mei 2018.

Pada 1 Sept lepas, Hakim Mohamed Zaini mendapati Rosmah bersalah atas tiga pertuduhan rasuah berkaitan projek hibrid solar bernilai RM1.25 bilion untuk 369 sekolah luar bandar di Sarawak dan menjatuhkan hukuman penjara 10 tahun serta denda RM970 juta.

Mahkamah juga memerintahkan Rosmah dipenjara 30 tahun jika gagal membayar denda itu.


RUU kawalan merokok ke Kabinet

Memorandum berkaitan rang undang-undang (RUU) kawalan tembakau dan merokok akan dibawa ke mesyuarat Kabinet minggu depan, sebelum dibentang di Parlimen.

Menteri Kesihatan Khairy Jamaluddin berkata jika Kabinet meluluskannya RUU itu akan dibentang pada sesi persidangan Dewan Rakyat bulan ini.

“Untuk langkah pertama, saya mesti meyakinkan Jemaah Menteri. Kita sudah menerima ulasan daripada semua kementerian dan akan membentangkan maklum balas kepada mereka.

“Jadi saya sedang sediakan jawapan kepada ulasan itu dan selepas dipersetujui nanti, baru kita akan bawa ke Dewan Rakyat dan Dewan Negara.

“Kita sudah melaksanakan pelbagai sesi libat urus dengan pelbagai pihak. Saya juga akan mengadakan taklimat dengan Ahli Parlimen sebelum undang-undang dibahas nanti supaya mereka memahami kesan daripada kelulusan RUU ini.

“Saya yakin kita akan mendapat sokongan untuk meluluskan RUU ini,” katanya pada sidang media selepas melancarkan program Generational Endgame Advocacy Roadshow (GEGAR) – WANITA di Universiti Putra Malaysia (UPM), hari ini.

Hadir sama Menteri Pembangunan Wanita, Keluarga dan Masyarakat, Datuk Seri Rina Harun.

Beliau berkata KKM menyasarkan untuk mengurangkan kelaziman merokok dalam kalangan rakyat Malaysia kepada lima peratus pada 2040.

Setelah diluluskan, Khairy berkata beliau berharap untuk melaksanakan undang-undang dengan segera, kerana peraturan mengenai vape dan e-rokok mempunyai kesan ke atas cukai berikutan kelulusan diberikan Kementerian Kewangan.

“Sebelum ini, vape dan e-rokok berada di luar bidang kuasa mana-mana undang-undang. Jadi sebaik sahaja undang-undang baharu berkuat kuasa, kami boleh mengutip cukai untuk barangan ini.

“Dari segi hukuman penjara di bawah RUU baharu, tiada peruntukan bagi kesalahan kecil, tetapi akan ada bagi kesalahan besar termasuk penjualan haram,” katanya.

Ketika ditanya mengenai kekurangan sokongan daripada kementerian lain kerana impak ekonominya, Khairy berkata mesyuarat Kabinet akan menjadi platform terbaik untuk bertukar-tukar pandangan dan meyakinkan mereka.

Katanya mereka telah pun bekerjasama dengan Kementerian Pendidikan dan Kementerian Pengajian Tinggi serta Jabatan Kemajuan Islam Malaysia (Jakim) dalam beberapa program berhubung RUU baharu itu dan advokasinya.

Sementara itu, Rina berkata kementeriannya menyokong penuh RUU yang dicadangkan itu.

Beliau berkata kementerian akan terus mendapatkan sokongan lebih lanjut daripada pihak lain untuk memastikan RUU baharu itu mendapat kelulusan.

“Kami akan cuba memastikan RUU ini dibentangkan di Parlimen kerana kami menyokong penuh,” katanya.

Di bawah akta yang dicadangkan, kanak-kanak yang dilahirkan pada 2005 dan tahun-tahun berikutnya dilarang merokok dan membeli atau memiliki apa-apa jenis produk merokok, termasuk rokok elektronik atau produk vape, walaupun selepas mencapai umur 18 tahun.

Selain itu, peniaga dan penjual rokok juga tidak dibenarkan menjual produk merokok kepada mereka yang dilindungi di bawah larangan tersebut.


Tak wajar rundingan sulit Zahid-Anwar jika benar berlaku: Shahidan

Veteran UMNO Datuk Seri Shahidan Kassim berpendapat Presiden partinya Datuk Seri Ahmad Zahid Hamidi tidak sewajarnya mengadakan rundingan sulit dengan Presiden PKR Datuk Seri Anwar Ibrahim menjelang Pilihan Raya Umum Ke-15 (PRU-15) ini, jika benar-benar berlaku.

Ketua UMNO Bahagian Arau itu berkata perbuatan itu sudah pasti membelakangi pendirian dan keputusan yang telah dibuat pada Perhimpunan Agung UMNO sebelum ini iaitu ‘No Anwar, No DAP’, sekiranga benar-benar berlaku.

Dalam masa sama, beliau mengesahkan hubungan sulit berkenaan tidak berlaku pada peringkat UMNO Bahagian Arau.

“Yang (hubungan sulit UMNO-PKR) itu saya tidak tahu, untuk peringkat bahagian (Arau), saya (sahkan) tidak ada dan peringkat (Perhubungan UMNO) negeri (Perlis)… peringkat (UMNO) Pusat juga saya tidak tahu.

“Tetapi kalau ada rundingan sulit, itu tidak wajar berlaku sebab apa dalam Perhimpunan Agung UMNO, (pendirian) yang dibuat sebelum ini, kita telah buat keputusan No Anwar, No DAP,” katanya pada sidang media selepas merasmikan mesyuarat UMNO Bahagian Arau di Dewan Sivik Arau, semalam (16 Oktober 2022), menurut Awani.

Pada 14 Oktober lalu, Agenda Daily melaporkan, Ketua Penerangan Bersatu Datuk Wan Saiful Wan Jan menjelaskan kedudukan sebenar dakwaan kononnya Presiden UMNO Datuk Seri Ahmad Zahid Hamidi dan cikgunya Presiden PKR Datuk Seri Anwar Ibrahim perbincangan sulit berhubung PRU-15 akan datang.

Wan Saiful berkata beliau telah diberitahu oleh rakan dalam Pakatan Harapan (PH) bahawa perbincangan teramat sulit antara team Zahid dan team Anwar berjalan lancar.

Beliau mendakwa agenda perbincangan itu berkisar kepada meminimumkan pertembungan UMNO dan PKR pada PRU-15 dan pembentukan kerajaan gabungan selepas pilihan raya.

Shahidan sebelum ini adalah antara beberapa pemimpin UMNO lain yang dilihat bersikap kritis terhadap Zahid, namun menjelang PRU-15 ini beliau masih berharap dicalonkan semula untuk mempertahankan kerusi Parlimen Arau pada PRU-15 nanti, yang dimenanginya sejak 5 Mei 2013.

Bekas Menteri Besar Perlis dari 1995 hingga 2008 itu kini menjawat jawatan Menteri Wilayah Persekutuan dalam Kabinet kerajaan pimpinan Ismail Sabri,

Kelmarin (15 Oktober 2022), Shahidan menegur pimpinan tertinggi UMNO dan BN supaya tidak meletakkan calon sembarangan bertanding di kerusi boleh menang pada PRU-15 nanti.


Kes baharu naik kepada 1,040, sembilan kematian dilaporkan

Jumlah jangkitan baharu Covid-19 dalam tempoh 24 jam semalam (Selasa, 13 Disember 2022) meningkat semula melebihi 1,000, selepas dua hari sahaja mencatat kes harian tiga angka.

Semalam sebanyak 1,040 kes baharu dilaporkan berbanding 809 yang dicatat pada Isnin dan 867 pada Ahad – terendah sejak merekodkan 941 kes pada 29 Mac 2021, menurut data terbaharu Kementerian Kesihatan (KKM).

Jumlah terbaharu itu menjadikan kumulatif positif sejak 25 Januari 2020 sebanyak 5,012,483 kes dengan 4,958,158 pesakit telah sembuh, termasuk 1,456 yang pulih semalam.

Dalam tempoh semalam juga sebanyak 687 kes melibatkan individu yang telah menerima vaksin dos penggalak; diikuti 223 kes individu lengkap divaksinasi; lima kes (individu belum lengkap divaksinasi); dan 125 (individu tidak divaksinasi).

Rekod KKM juga menunjukkan sebanyak 17,547 kes masih aktif, dengan 16,378 pesakit masih menjalani kuarantin di rumah. Tiada pesakit yang ditempatkan di PKRC.

Menurut KKM, seramai 1,100 pesakit menerima rawatan di hospital dan 69 daripadanya dimasukkan ke unit rawatan rapi (ICU). Seramai 52 pesakit ICU memerlukan alat bantuan pernafasan.

Berikut adalah pecahan kes baharu semalam mengikut negeri dan wilayah, serta kumulatif kes positif:

Sementara itu, seramai sembilan pesakit meninggal dunia akibat komplikasi Covid-19 semalam, dengan tiga daripadanya melibatkan kematian di luar fasiliti kesihatan atau ‘brought in death’ (BID).

Jumlah itu menjadikan kumulatif kematian sejak 17 Mac 2020 meningkat kepada 36,778 mangsa, termasuk 7,836 kes BID.

Tiga daripada jumlah kematian itu berlaku di Selangor, termasuk satu BID; diikuti dua kes di Pahang; dan masing-masing satu kes di Johor (BID); Melaka; Sarawak (BID); dan Kuala Lumpur.


Umum dulu tarikh pemilihan, baharu tahu siapa cabar siapa, kata Johari

Ahli Majlis Tertinggi (MT) UMNO Datuk Johari Ghani ‘mencabar’ kepimpinan partinya untuk mengumumkan tarikh pemilihan sebelum mana-mana ahli menawarkan diri untuk bertanding.

Menurutnya UMNO tidak mempunyai undang-undang yang menetapkan mana-mana hali yang ingin bertanding mesti memaklumkan terlebih dahulu, sedangkan tarikh pemilihan tidak diketahui.

“Beritahu lah tarikh (pemilihan) bila… kemudian kita (ahli) akan datang isi borang.

“Jawatan yang ada banyak… Presiden, timbalan, naib, selepas itu ahli Majlis Tertinggi.

“Buka borang, buka tarikh, jadi orang boleh buat keputusan,” katanya menerusi temu bual dalam program Malaysia Gazette, “Bukan reset UMNO tapi reset pemimpin” malam tadi (13 Januari 2023).

Beliau mengulas kenyataan Setiausaha Agung UMNO, Ahmad Maslan, dan Ketua Penerangan, Isham Jalil, yang diajukan persoalan berkaitan.

Rabu lalu, Ahmad berkata Perhimpunan Agung 2022 yang akan berakhir esok tidak akan memuktamadkan tarikh bagi pemilihan, kerana UMNO masih mempunyai tempoh beberapa minggu lagi untuk berbuat demikian.

UMNO sebelum ini memohon kepada Jabatan Pendaftaran Pertubuhan Malaysia untuk menangguhkan pemilihan selama enam bulan selepas PRU-15. Segala pemilihan hendaklah selesai sebelum 19 Mei.

Manakala Isham mencadangkan ahli yang mahu bertanding lima jawatan tertinggi UMNO membuat pengumuman secara terbuka.

Mengulas lajut, Johari yang juga Ahli PArlimen Titiwangsa berkata parti kena tetapkan bila pertandingan diadakan untuk tahu siapa yang berminat.

“Kalau tarikh nak bertanding ni tidak ada, bagaimana kita nak buat keputusan?” katanya.

Ditanya adakah beliau akan bertanding pada pemilihan kali ini dan apa strateginya, Johari sekadar menjawab: “Letak tarikh dulu. Bila letak tarikh, kita cerita kemudian.”


43 kematian, termasuk 13 kes BID

Jumlah kematian terkumpul akibat komplikasi Covid-19 di seluruh negara sejak awal 2020, meningkat kepada 32,634 kes setelah 43 lagi pesakit meninggal dunia dalam tempoh 24 jam semalam.

Kementerian Kesihatan (KKM) memaklumkan daripada jumlah itu, 6,673 pesakit meninggal dunia sebelum sempat menerima rawatan di hospital atau kes ’brought in death’ (BID).

Semalam sebanyak 13 lagi kes BID dilaporkan tetapi tidak dijelaskan sama ada ia adalah dalam kalangan 286,959 pesakit yang diarah menjalani kuarantin di rumah.

Bagi kes kematian semalam, Sabah mencatat jumlah tertinggi sebanyak sembilan kes, diikuti Selangor (lapan); Johor (tujuh); Perak (enam); Kedah (lima); masing-masing dua di Pahang serta Kelantan; dan masing-masing satu di Melaka, Sarawak, Terengganu dan Kuala Lumpur.

Sabah kini merekodkan 2,954 kumulatif kematian – ketiga tertinggi di Malaysia selepas Selangor dan Johor.

Sehingga semalam, Sabah mencatat 334,506 kumulatif positif dengan 279,610 pesakit telah sembuh, dan 51,942 kes masih aktif.

Daripada jumlah kes aktif itu, seramai 49,976 pesakit menjalani kuarantin di rumah; 784 ditempatkan di PKRC; 1,126 dimasukkan ke hospital; dan 56 dirawat di unit rawatan rapi (ICU), dengan 29 daripadanya memerlukan alat bantuan pernafasan.

Sehingga kini, lima negeri merekodkan jumlah kumulatif kematian melebihi 2,000 kes, membabitkan Selangor sebanyak 10,161 kes, diikuti Johor (4,042); Sabah (2,954); Kuala Lumpur (2,714); dan Kedah (2,251 kes).

Pecahan kes berkaitan Covid-19 di setiap negeri sehingga 26 Februari 2022.


Bekas Putera Mahkota rancang huru-harakan Jordan

Bekas Putera Mahkota Jordan, Hamzah bin Al Hussein didapati mengadakan komplot dengan pihak asing dan merancang menghuru-harakan negara itu, kata Timbalan Perdana Menteri Jordan, Ayman Safadi.

Semalam, tentera negara itu mengeluarkan amaran kepada Hamzah kerana tindakannya yang menyasarkan ‘keselamatan dan kestabilan’ di Jordan. Adik tiri Raja Abdullah II itu kemudian dikenakan tahanan rumah, manakala beberapa kenamaan lain ditangkap.

“Penyiasat telah memantau komunikasi dan campur tangan dengan pihak asing mengenai masa sesuai untuk menghuru-harakan Jordan.

“Ini termasuk tindakan agensi perisikan asing yang menghubungi isteri Putera Hamzah untuk menyediakan pesawat supaya kedua-duanya dapat keluar dari Jordan,” kata Ayman.

Beliau berkata, siasatan lanjut mendapati kegiatan dan pergerakan itu sudah mencapai satu tahap yang boleh membahayakan keselamatan dan kestabilan negara.

“Bagaimanapun, Raja Abdullah II memutuskan adalah lebih baik mereka bercakap sendiri dengan Putera Hamzah. Berbincang secara keluarga bagi mengelak ianya dieksploitasi,” katanya.

Terdahulu, ibu Hamzah, Permaisuri Noor, mempertahankan anaknya itu.

“Berdoa agar kebenaran dan keadilan berlaku untuk semua mangsa yang tidak bersalah daripada fitnah jahat ini,” kata Permaisuri Noor.

Ayman berkata, antara 14 hingga 16 individu sudah ditangkap setakat ini dan beliau menggesa mereka yang terbabit supaya menyerah diri kepada pihak berkuasa.

Jordan adalah penjaga mutlak Masjid Al-Aqsa di Palestin, dilihat sebagai sebuah negara paling aman dan stabil di Timur Tengah.

Antara individu yang rapat dengan Putera Hamzah dan ditangkap semalam ialah seorang anggota kerabat diraja, Sharif Hassan bin Zaid, dan bekas ketua hakim mahkamah, Bassem Ibrahim Awadallah. – Agensi


Pintu Nombor 1, 2 UMNO ditutup: Apa langkah Khairy seterusnya?

Penganalisis politik percaya Khairy Jamaluddin masih boleh menjadi kuasa yang kuat dalam UMNO walaupun keputusan parti pada Sabtu (14 Januari 2023) yang menghalang cita-citanya untuk merampas salah satu daripada dua jawatan teratas dalam UMNO.

Namun, penganalisis juga berpendapat langkah Khairy selanjutnya akan diperhatikan dengan teliti oleh kumpulan yang lebih suka supaya bekas Menteri Kesihatan itu duduk diam.

Penganalisis politik dari Universiti Sains Malaysia (USM), Prof Dr Sivamurugan Pandian berpendapat, langkah Khairy kini lebih terhad dan beliau boleh dipulaukan memandangkan pendapatnya tentang Presiden UMNO Datuk Seri Ahmad Zahid Hamidi.

Menurutnya, Khairy bagaimanapun, masih boleh bekerjasama dengan pemimpin kanan lain di luar lingkaran presiden dan bertindak sebagai kumpulan pendesak terhadap Zahid.

“Khairy tidak mempunyai jawatan dalam kerajaan mahupun parti. Pergerakannya dihadkan dan dia tahu dia mungkin diketepikan kerana dia bukan dalam pasukan presiden.

“Dia boleh kekal dengan syarat tiada tindakan (tatatertib) diambil atau dia boleh memilih untuk dipecat dengan kenyataan yang lebih kritikal dan meninggalkan serta menyertai parti moderat lain kerana dia mempunyai pengikutnya sendiri.

“(Atau) dia boleh mengekalkan momentumnya dengan serangan berterusan terhadap kepimpinan sekarang sebagai menunjukkan ada semak dan imbang walaupun dia tidak boleh bertanding.

“Mereka yang tidak berpuas hati dengan keputusan parti mungkin membentuk pasukan mereka sendiri sebagai kumpulan pendesak untuk menyuarakan rasa tidak senang mereka dalam parti,” kata Sivamurugan lagi.

Persoalan segera muncul mengenai masa depan bekas Ketua Pemuda UMNO itu dalam parti selepasPerhimpunan Agung (PAU) minggu lalu meluluskan usul supaya jawatan presiden dan timbalan presiden tidak dipertandingkan pada pemilihan yang dijadual pada Mei depan – satu langkah yang diyakini pakar akan mengasingkan Khairy dan kumpulan yang cuba menyingkirkan Zahid.

Khairy sebelum itu membayangkan bahawa beliau boleh bersaing untuk dua jawatan teratas sebagai sebahagian daripada usaha untuk meremajakan UMNO susulan kekalahan teruk dalam sejarah lebih 60 tahun, pada Pilihan Raya Umum Ke-15 (PRU-15) lalu.

Bekas Ahli Parlimen Rembau itu, yang pernah memegang tiga jawatan menteri tetapi tewas kepada lawan yang kurang dikenali dalam pertandingan di Parlimen Sungai Buloh, tidak lagi memegang sebarang peranan kepimpinan dalam UMNO.

Bagaimanapun, beliau kini dilihat sebagai suara utama kumpulan yang menyalahkan prestasi hambar UMNO disebabkan skandal rasuah dikaitkan dengan Zahid, sedangkan pemimpin veteran seperti Datuk Seri Hishammuddin Hussein dan bekas Perdana Menteri Datuk Seri Ismail Sabri Yaakob, tidak sekeras beliau dalam bersuara.

Serangan Khairy terhadap Zahid lebih hebat ketika kempen PRU-15, setelah UMNO tidak menyenaraikannya sebagai calon bagi mana-mana kerusi Parlimen. Terdahulu, beliau dipaksa menyerahkan kerusi Parlimen Rembau yang dimenanginya selama tiga penggal kepada Timbalan Presiden UMNO Datuk Seri Mohamad Hassan.

Khairy terpaksa bertemu Presiden MIC, Tan Sri SA Vigneswaran meminta kerusi tradisi parti itu di Parlimen Sungai Buloh, setelah UMNO tidak mencalonkannya. Beliau bagaimanapun, tewas kepada calon Pakatan Harapan (PH) R Ramanan, dalam saingan tujuh penjuru.

Ramanan memperoleh 50,943 undi, diikuti Khairy (48,250), Perikatan Nasional (29,060); Pejuang (829); PRM (279); Bebas I (165); dan Bebas II (113 undi).

Puak yang menyokong resolusi tidak bertanding berkata risiko ‘perpecahan’ yang tidak boleh diperbaiki mewajarkan cadangan itu pada masa UMNO perlu pulih dan berkumpul semula, pandangan yang bergema oleh beberapa penganalisis yang melihat langkah itu sebagai munasabah berdasarkan konteks.

Alasan perpecahan itu juga digunakan oleh UMNO untuk memohon penangguhan PAU dan pemilihan dalam parti sebelum PRU-15 lalu, kononnya bimbang parti akan kalah dalam pilihan raya.

Kumpulanyang bertentangan dengan Zahid, antaranya Ismail Sabri yang juga Naib Presiden 1, dan Hishammuddin sebaliknya percaya UMNO memerlukan barisan pemimpin bersih yang segar untuk meremajakan dan melakukan pembaharuan.

Khairy boleh bekerjasama dengan kedua-duanya untuk merampas ketiga-tiga jawatan naib presiden dan membentuk imbangan politik kepada puak presiden.

“Memandangkan UMNO telah membuat keputusan, Khairy (kini) mempunyai dua pilihan jika dia mahu kekal dalam barisan UMNO. Berusaha menjadi naib presiden supaya dia berada dalam kepimpinan pusat UMNO,” menurut Shazwan Mustafa Kamal, rakan rundingan risiko politik Vriens and Partners.

“Dia juga boleh memilih untuk terus mengkritik UMNO dari dalam, sebagai ahli dan ini berisiko tindakan tatatertib yang boleh diambil terhadapnya, bergantung kepada apa yang dia katakan.”

Pengarah Asia Institute University of Tasmania, Australia, Prof James Chin pula mencadangkan Khairy boleh mengemukakan cabaran undang-undang terhadap resolusi tidak bertanding, mengulangi pandangan Ismail Sabri bahawa menyekat pemilihan itu melanggar perlembagaan parti.

“Mereka yang menentang Zahid ada dua pilihan; mereka sentiasa boleh memfailkan aduan kepada RoS (Pendaftar Pertubuhan) dan juga meminta mahkamah untuk memaksa UMNO mengadakan pemilihan [untuk dua jawatan teratas] tetapi ini adalah strategi berisiko tinggi,” katanya menurut MalayMail.

“Pilihan lain ialah tidak melawan Zahid sekarang tetapi bekerja menentangnya secara dalaman semasa pilihan raya negeri (PRN) akan datang kerana jika Zahid tidak mendapat semula undi Melayu yang hilang semasa PRU-15, maka Zahid akan menghadapi masalah.”

Enam negeri di bawah Perikatan Nasional (PN) dan Pakatan Harapan (PH) akan mengadakan pilihan raya selewat-lewatnya pada Ogos dan September tahun ini.

Pakar berkata keputusan pengundian di Selangor, Pulau Pinang, Negeri Sembilan, Kedah, Kelantan dan Terengganu akan “sengit” dan sama ada boleh mengekalkan kerajaan gabungan Persekutuan semasa atau mencetuskan satu pakatan baharu, termasuk dalam UMNO.


Mat Hasan yakin menang besar, dapat tambah lagi 5 ADUN lantikan

Pengarah Pilihan Raya Barisan Nasional (BN) Datuk Seri Mohamad Hasan yakin kemenangan besar akan dicapai gabungan itu pada Pilihan Raya Negeri (PRN) Melaka kali ini dan dapat membentuk kerajaan majoriti selesa.

Mohamad yang juga Timbalan Pengerusi BN berkata sekurang-kurangnya 18 kerusi Dewan Undangan Negeri (DUN) akan kekal milik BN dan ia akan memudahkan usaha mereka untuk menambah lima lagi ADUN lantikan seperti yang diumumkan dalam manifesto sebelum ini.

“Kalau boleh kita nak menang 20 kerusi… kita cuba untuk kekalkan yang 13 kerusi (dimenangi pada PRU14) dan kita punya sasaran adalah kepada tumpuan lima lagi kerusi, (menjadikan keseluruhan) 18 kerusi.

“Tetapi jika kita dapat lepasi jumlah 15 kerusi (majoriti mudah untuk membentuk kerajaan), pun dah syukur Alhamdulillah, kita boleh tubuhkan kerajaan kita sendiri,” katanya penuh yakin dalam wawancara Bernama hari ini.

Jelasnya, kemenangan besar BN itu akan memudahkan satu penubuhan kerajaan yang stabil apabila ADUN lantikan dibawa masuk ke dalam kerajaan negeri yang dipimpin UMNO nanti.

“Jadi untuk mendapatkan satu kerajaan yang stabil, kita mesti tubuh kerajaan atas kekuatan kita sendiri.

“Jadi kita tak akan terus setiap hari diancam, diugut nak tarik diri. Kalau selagi perkara itu berlaku, kerajaan tak akan stabil,” katanya lagi.

Pada PRN Melaka kali ini, BN bertanding semua 28 kerusi DUN; UMNO bertanding di 20 kerusi, tujuh MCA dan satu MIC.

Pada Pilihan Raya Umum Ke-14 lalu, UMNO menang di kerusi DUN Kuala Linggi, Tanjung Bidara, Ayer Limau, Lendu, Taboh Naning, Asahan, Sungai Udang, Pantai Kundor, Ayer Molek, Rim, Serkam, Merlimau dan Sungai Rambai.

PRN Melaka diadakan berikutan pembubaran DUN pada 4 Okt lepas selepas empat bekas ADUN kerajaan diketuai Datuk Seri Idris Haron menarik sokongan terhadap Ketua Menteri Datuk Seri Sulaiman Md Ali.

Suruhanjaya Pilihan Raya menetapkan hari pengundian pada Sabtu ini (20 Nov).


55 kematian, 12 di Kedah

Kes kematian akibat komplikasi Covid-19 di seluruh negara dalam tempoh 24 jam semalam (6 Mac 2022), turun kepada 55 kes berbanding 67 yang dicatat semalam, lapor Kementerian Kesihatan (KKM) hari ini.

Daripada jumlah kes kematian semalam, 16 melibatkan pesakit meninggal dunia sebelum bantuan perubatan dapat diberikan atau ‘brought in death’ (BID).

Bagaimanapun, tiada maklumat diberikan sama ada kes BID itu turut melibatkan kalangan individu yang menjalani kuarantin di rumah.

Kes terbaharu itu menjadikan kumulatif kematian sejak awal 2020 lalu hingga semalam sebanyak 33,228 kes, termasuk 6,869 kes BID.

Data laman sesawang CovidNOW kendalian KKM yang dikemas kini tengah malam tadi menunjukkan Kedah merekodkan 12 kes kematian, menjadikan kumulatif sebanyak 2,334 kes.

Sejak awal 2020 hingga semalam, Kedah merekodkan kumulatif positif sebanyak 249,717 kes, dengan 217,831 pesakit telah sembuh dan 29,552 kes masih aktif.

Daripada jumlah kes aktif itu seramai 28,816 pesakit menjalani kuarantin di rumah; 168 ditempatkan di PKRC; 535 dimasukkan ke hospital; dan 33 pesakit dirawat di unit rawatan rapi (ICU), dengan 24 daripadanya memerlukan alat bantuan pernafasan.

Berdasarkan taburan kematian mengikut kumpulan umur di Kedah dalam tempoh seminggu lalu, sebanyak 40.0 peratus melibatkan pesakit berusia 80 tahun dan ke atas, diikuti 16.0 peratus (50-59 tahun); 14.0 peratus (70-79 tahun); 12.0 peratus (40-49 tahun); 10.0 peratus 60-69 tahun); dan masing-masing 4.0 peratus bagi kategori usia 18-29 tahun, serta 30-39 tahun.

Setakat 5 Mac lalu, seramai 1,579,519 atau 72.0 peratus populasi di Kedah telah lengkap divaksinasi, manakala 1,643,626 atau 74.9 peratus lagi menerima sekurang-kurangnya satu dos, dan 680,689 atau 43.8 peratus individu dewasa telah menerima dos penggalak vaksin Covid-19.

Sementara itu, bagi negeri-negeri lain, Pulau Pinang merekodkan lapan kematian semalam, diikuti Johor (tujuh); Terengganu (enam); Kelantan (lima); dan masing-masing empat di Perak serta Selangor.

Dua kes kematian direkodkan di Melaka, Negeri Sembilan serta Perlis; dan masing-masing satu di Pahang, Sabah dan Sarawak.

Tiada kes kematian akibat Covid-19 dilaporkan di Kuala Lumpur, Labuan, serta Putrajaya, semalam.

Pecahan kes berkaitan Covid-19 di setiap negeri sehingga 6 Mac 2022.


Kalimah Allah: Pemuda PAS Selangor sokong pendirian MAIS

Pemuda PAS Selangor menyatakan sokongan kepada Majlis Agama Islam Selangor (MAIS) dalam isu kalimah Allah yang mencetuskan kontroversi baru-baru ini.

Langkah MAIS yang mengambil ketetapan tidak bersetuju dengan tindakan kerajaan campuran dan Kementerian Dalam Negeri (KDN) yang menarik balik rayuan terhadap keputusan Mahkamah Tinggi adalah wajar, kata Ketua Pemudanya, Mohamed Sukri Omar.

“Pemuda PAS Selangor ingin menzahirkan sokongan dan kebersamaan dengan MAIS dalam isu-isu yang melibatkan kesucian agama Islam khususnya di negeri Selangor.

“Ketegasan yang telah dizahirkan oleh MAIS telah menunjukkan bahawa institusi agama Islam di setiap negeri perlu bertindak dan menyatakan keberanian dalam mempertahankan kesucian agama Islam.

“Pemuda PAS Selangor menyeru agar rakyat negeri Selangor bersatu padu dalam mempertahankan kesucian agama Islam daripada diperkotak-katikkan oleh musuh-musuh Islam di luar sana,” katanya dalam satu kenyataan media.

Sukri bagaimanapun berkata, keputusan menarik balik rayuan yang dibuat oleh kerajaan campuran itu dilihat membelakangi titah Sultan Selangor sebelum ini berhubung isu penggunaan kalimah Allah.

“Pengumuman penarikan semula rayuan penggunaan kalimah Allah di Mahkamah Rayuan tersebut sekali gus menggambarkan sikap derhaka dan tidak menghormati titah DYMM Sultan Selangor bertarikh 23 Mac 2021 yang melarang penggunaan kalimah Allah di negeri Selangor,” ujarnya lagi.

MAIS terdahulu menyatakan pendirian tidak bersetuju dengan tindakan kerajaan campuran Pakatan Harapan (PH)-Barisan Nasional (BN) yang menarik balik rayuan terhadap keputusan Mahkamah Tinggi, Isnin lalu melibatkan isu kalimah Allah.

Pengerusinya, Tan Sri Abdul Aziz Mohd Yusof menegaskan kes itu bukan soal isu pentadbiran dan keselamatan tetapi turut melibatkan akidah orang Islam serta pentadbiran agama Islam yang berada di bawah bidang kuasa raja sebagai ketua agama negeri.


KKM beri penjelasan berhubung pembelian 500 unit ambulans

Kementerian Kesihatan Malaysia (KKM) memberi penjelasan berhubung isu pembelian 500 unit ambulans ‘Negative Pressure Ambulance’ yang tular di media sosial dengan menyifatkan laporan berita tersebut disalah tafsir.

Dalam satu kenyataan, KKM berkata kenyataan Menteri Kesihatan Datuk Seri Dr. Adham Baba dalam sidang medianya tidak disebut kesemua 500 ambulans itu bercirikan ‘Negative Pressure Ambulance’ sebagaimana yang disalahfahami dan dilapor oleh pihak tertentu.

“Laporan berita itu telah disalah tafsir. Sebenarnya YB Menteri Kesihatan menyatakan dalam sidang media “Kita akan mulakan tender 500 ambulans ini dan bagi ambulans lain kita akan gunakan sistem ‘leasing’ mengikut zon agar isu logistik pesakit COVID-19 di mana-mana jua dapat diatasi,”

“YB Menteri Kesihatan berkata demikian ketika majlis penyerahan ‘Negative Pressure Ambulance’ bagi membawa pesakit COVID-19 di Pusat Kuarantin dan Rawatan Covid-19 Berisiko Rendah (PKRC)
MAEPS pada 19 Jun 2021.

“Dalam kenyataan tersebut tidak disebut kesemua 500 ambulans itu bercirikan ‘Negative Pressure Ambulance’ sebagaimana yang disalahfahami dan dilapor oleh pihak tertentu,” kata KKM.

Jelas kenyataan itu lagi, KKM melihat keperluan ciri-ciri ‘Negative Pressure Ambulance’ ini untuk melawan pandemik Covid-19 pada masa ini dan di masa hadapan.

“KKM melihat keperluan ciri-ciri ‘Negative Pressure Ambulance’ ini untuk melawan pandemik COVID-19 pada masa ini dan di masa hadapan. Ciri-ciri ‘Negative Pressure Ambulance’ ini mempunyai sistem tekanan negatif, penapisan HEPA dan lampu UV khusus untuk kes penyakit berjangkit terutamanya jenis penyakit bawaan udara.

“Pada 17 Jun 2021, KKM telah mengiklankan tawaran tender untuk perolehan 490 jenis ambulans bersama kelengkapan peralatan perubatan bagi kegunaan hospital dan klinik di seluruh negara,” katanya lagi.

Dalam pada itu, Adham dalam kenyataan dipetik Utusan Malaysia berkata perancangan pembelian 500 unit ambulans telah dirancang KKM sejak tiga tahun lepas bagi menggantikan ambulans sedia ada yang tidak dapat beroperasi secara optimum.

Beliau berkata, peruntukan pembelian kenderaan itu diluluskan kerajaan pada tahun ini adalah ambulans jenis biasa dan bukannya jenis ‘negative pressure ambulance’.

Menurutnya lagi, pengumuman proses tender pembelian ambulans dibuat ketika merasmikan sebuah negative pressure ambulance itu yang dibeli Jabatan Kesihatan Negeri Selangor (JKNS) iaitu yang pertama bagi membawa pesakit Covid-19 di Pusat Kuarantin dan Rawatan Covid-19 Berisiko Rendah (PKRC) MAEPS pada Jumaat lalu.

“Ketika perasmian itu, saya menyatakan pada masa sama Kementerian Kesihatan sedang membuat proses tender 500 ambulans jenis biasa dan negative pressure ambulance.

“Perancangan pembelian ini telah dibuat semasa pentadbiran Menteri Kesihatan terdahulu dan sememangnya sudah diluluskan lebih awal untuk menggantikan ambulans yang rosak, telah dilupuskan, perlu diganti dan ditambah baharu di kawasan tertentu yang memerlukan,” beliau dipetik berkata.


Kes baharu naik kepada 3,997

Jangkitan Covid-19 di seluruh negara dalam tempoh 24 jam sehingga 12 tengah hari tadi naik 314 kes, lapor Kementerian Kesihatan (KKM), hari ini.

Ketua Pengarah Kesihatan Tan Sri Dr Noor Hisham Abdullah berkata dalam tempoh itu sebanyak 3,997 kes baharu dilaporkan berbanding 3,683 kes yang dicatat semalam.

Beliau berkata angka terbaharu itu menjadikan kumulatif kes positif sejak awal tahun lalu hingga hari ini sebanyak 2,754,513 kes, dengan sehingga semalam 2,677,406 pesakit sembuh, 31,428 kematian dan 41,682 kes masih aktif.

Daripada jumlah kes aktif itu, seramai 34,781 pesakit menjalani kuarantin di rumah; 3,065 ditempatkan di PKRC; 3,548 dimasukkan ke hospital; dan 288 pesakit lagi dirawat di ICU dengan 162 daripadanya memerlukan alat bantuan pernafasan.

Sementara itu, kadar kebolehjangkitan Covid-19 atau Ro/Rt pada jangkaan mengikut kes seharian untuk seluruh negara naik semula kepada 0.95 berbanding 0.93 pada Selasa, kata Dr Noor Hisham.

Dua negeri merekodkan nilai Rt melebihi 1.00 iaitu Kelantan 1.01 dan Terengganu 1.00, manakala negeri-negeri lain antara 0.71dan 0.97.

Nilai Rt merujuk kepada tahap kebolehjangkitan virus iaitu berapa ramai individu boleh dijangkiti oleh satu kes positif. Semakin rendah nilai itu, semakin kurang kemungkinan jangkitan bagi setiap kes positif.

Menurut pakar kesihatan, nilai Rt berada pada tahap membimbangkan apabila ia melepasi nilai 1.00 dengan lebih ramai individu berpotensi untuk dijangkiti.


Menantu PM dilantik Naib Pengerusi Eksekutif syarikat pakaian dalam

Syarikat pengeluar pakaian dalam, Caely Holdings mengumumkan pelantikan pereka fesyen Jovian Mandagie yang juga menantu kepada Perdana Menteri sebagai Naib Pengerusi Eksekutif baharunya.

Pengumuman lantikan serta-merta Jovian itu diumumkan syarikat tersebut di Bursa Malaysia, menurut laporan The Edge Markets.

Untuk rekod, Jovian juga merupakan Ketua Pegawai Eksekutif HEYHO Sdn Bhd yang menghasilkan pelbagai hidangan sedia untuk dimakan dan Dapur Mandagie, resipi sambal istimewanya.

Memetik pemfailan Bursa Malaysia, portal itu melaporkan Jovian memulakan kerjayanya dalam industri fesyen pada 2006 sebelum mengembangkan perniagaan sebagai pereka pengantin dan perancang perkahwinan.

Pada 2021, Jovian dilantik oleh Cheetah Malaysia sebagai Pengarah Kreatif.

Pelantikan Jovian sebagai naib pengerusi dibuat seminggu selepas beliau melancarkan cawangan keempat Jovian Selcare Pharmacy yang terletak di Kompleks PKNS Shah Alam.

Syarikat itu merupakan usaha sama antara Jovian Pharma Sdn Bhd dan Selcare Pharmacy.

Caely Holdings turut mengumumkan pelantikan peguam Sandraruben Neelamagham sebagai Pengarah Bebas baharunya berkuat kuasa hari ini.

Sandraruben ialah felo di The Chartered Institute of Arbitrators (CIArb) dan Malaysia Institute of Arbitrators (MIArb).


AS mula arah keluarga kedutaan keluar dari Ukraine

Jabatan Negara Amerika Syarikat (AS) pada Ahad mengarahkan keluarga semua kakitangan kedutaannya di Ukraine meninggalkan negara itu, di tengah-tengah kebimbangan yang memuncak kemungkinan pencerobohan Russia.

Jabatan itu memberitahu keluarga kakitangan di Kedutaan AS di Kyiv bahawa mereka mesti meninggalkan negara itu, manakala kakitangan yang tidak penting boleh meninggalkan Ukraine dan akan ditanggung oleh kerajaan.

Arahan itu dikeluarkan tatkala ketegangan semakin memuncak mengenai penempatan tentera Russia di sempadan Ukraine setelah rundingan Setiausaha Negara Antony Blinken dan Menteri Luar Rusia Sergey Lavrov di Geneva, Jumaat lalu gagal mencapai kata putus.

Pegawai Jabatan Negara menegaskan kedutaan Kyiv akan tetap dibuka dan pengumuman itu tidak bermaksud pemindahan. Tindakan itu telah dipertimbangkan untuk beberapa lama dan tidak mencerminkan kelonggaran sokongan AS untuk Ukraine, kata pegawai itu.

Dalam satu kenyataan, Jabatan Negara menjelaskan laporan terkini bahawa Russia sedang merancang tindakan ketenteraan yang signifikan terhadap Ukraine.

Bagaimanapun, Kementerian Luar Russia telah menuduh negara-negara Pertubuhan Perjanjian Atlantik Utara (NATO) meningkatkan ketegangan di sekitar Ukraine dengan maklumat yang salah.

Jabatan Negara menambah: “Keadaan keselamatan, terutamanya di sepanjang sempadan Ukraine, di Crimea yang diduduki Russia, dan di timur Ukraine yang dikawal Russia, tidak dapat diramalkan dan boleh merosot dengan notis singkat. Demonstrasi, yang kadang-kala bertukar menjadi ganas, kerap berlaku di seluruh Ukraine, termasuk di Kyiv.”

“Jangan pergi ke Ukraine kerana peningkatan ancaman tindakan ketenteraan Rusia dan Covid-19. Sentiasa berhati-hati di Ukraine kerana jenayah dan pergolakan awam. Risiko di beberapa kawasan telah meningkatkan.” Nasihat jabatan itu berhubung amaran perjalanan ke negara berkenaan.

Nasihat perjalanan ke atas Russia juga diubah: “Jangan pergi ke Russia kerana ketegangan yang berterusan di sepanjang sempadan dengan Ukraine, potensi gangguan terhadap warga AS, keupayaan terhad kedutaan untuk membantu warga AS di Russia, Covid-19 dan isu berkaitan sekatan, keganasan, gangguan oleh pegawai keselamatan Russia, dan penguatkuasaan undang-undang tempatan yang sewenang-wenangnya.” – AP


Penduduk Sydney diberi amaran lonjakan kes Covid-19 tak lama lagi

Pihak Berkuasa Australia hari ini sekali lagi memberi amaran kepada penduduk Sydney untuk bersedia menghadapi lonjakan kes Covid-19 yang dijangka akan memuncak dalam beberapa minggu akan datang.

Pada masa sama pihak berkuasa negara itu juga menggesa orang ramai untuk segera mendapatkan suntikan vaksin bagi mengelakkan jangkitan yang kritikal dan kematian.

“Pihak kami menjangkakan bahawa jumlah kes akan meningkat dengan tinggi dalam dua atau tiga minggu akan datang,” kata Ketua Menteri New South Wale, Gladys Berejiklian.

Sydney yang merupakan bandar terbesar dan pusat tertumpunya wabak Covid-19 di Australia, telah memperketatkan semula peraturan penutupan, dengan melaksanakan sekatan jalan raya di beberapa bandar dan meningkatkan kadar kompaun terhadap mereka yang melanggar arahan ‘duduk di rumah’ sekiranya tiada urusan penting.

Namun, sekatan penutupan yang ketat selama lapan minggu tersebut gagal mengekang penularan varian Delta yang telah mula menular ke seluruh negeri itu. Hari ini sebanyak 452 kes dilaporkan dengan satu kematian.

Kes kematian tersebut direkodkan di Broken Hill iaitu sebuah pusat perlombongan di barat laut Sydney yang terletak di kawasan pendalaman Australia.

Penularan varian Delta telah mencetuskan kebimbangan kepada pihak berkuasa Australia sekiranya varian itu merebak dengan lebih pantas dan meluas ke seluruh wilayah lain di negara itu.

Sekatan penutupan di Sydney yang dijangka akan berakhir pada 28 Ogos ini mungkin akan disambung semula kerana peningkatan kes jangkitan masih tinggi dan terdapat beberapa ahli ekonomi yang meramalkan bahawa Australia akan mengalami kemelesetan kedua bagi beberapa tahun kerana penutupan tersebut.

Di Melbourne, perintah berkurung pada waktu malam dan perintah sekatan serta penutupan dilanjutkan sehingga 2 September berikutan terdapat 24 kes jangkitan tempatan baharu yang dilaporkan hari ini.

Jangkitan varian Delta ini dan perintah penutupan melumpuhkan sektor ekonomi dan menjejaskan hampir separuh daripada 25 juta rakyatnya.

Berejiklian menggesa penduduk New South Wales supaya mendapatkan suntikan vaksin sekali gus mendorong kenaikan peratusan individu dewasa yang divaksin sepenuhnya daripada 27 peratus ke 70 peratus.

“Adakah ini bermaksud hidup kita akan bebas selepas divaksin? Jawabnya tidak. Tetapi adakah ini bermaksud kita akan hidup lebih bebas daripada hari ini? Jawabnya sudah pasti,” jelasnya.

Melalui kajian, pada awal 2021 tiada kes kematian yang direkodkan di negeri itu, namun mulai 11 Julai lalu, terdapat hampir 57 kes kematian akibat jangkitan Covid-19 dan kesemua mereka yang meninggal dunia belum menerima suntikan vaksin.

Jangkitan Covid-19 di Australia jauh lebih rendah daripada kebanyakkan negara lain dengan hanya lebih 40,000 kes positif dan 967 kes kematian yang direkodkan sejak Mac tahun lalu namun, jumlah rakyatnya yang menerima suntikan vaksinasi masih antara yang paling rendah di dunia.

Para Pengawai Australia telah berusaha untuk mendapatkan bekalan vaksin kecemasan dari luar negara dan berharap kadar suntikan vaksin di negara itu dipercepatkan. Bekalan vaksin tersebut dijangka tiba pada Oktober ini. – Agensi


71,879 mangsa banjir ditempatkan di PPS tujuh negeri

Jumlah mangsa banjir di yang ditempatkan di pusat pemindahan sementara (PPS) di tujuh negeri terus bertambah, dengan Selangor dan Pahang mencatatkan peningkatan sehingga lewat petang tadi.

Angka terkini yang dilaporkan jumlah mangsa yang dipindahkan ke PPS telah mencecah 71,876 penduduk.

Banjir yang berlaku di Selangor turut menyebabkan tiga Pusat Penilaian Covid-19 (CAC) melibatkan daerah Petaling dan Kuala Langat, ditutup menurut Jabatan Kesihatan Negeri Selangor (JKNS) menerusi hantaran di laman Facebook.

Penutupan CAC di Petaling melibatkan Klinik Kesihatan (KK) Seksyen 19, Shah Alam yang akan dipindahkan operasinya di KK Puchong Batu 14, Puchong dan KK Taman Medan, manakala CAC di daerah Kuala Langat membabitkan KK Jenjarom dan KK Bukit Changgang, dipindahkan perkhidmatannya ke KK Telok Datok, Banting.

Memetik Bernama, setakat 4.30 petang tadi, jumlah mangsa di Selangor meningkat kepada 26,247 orang daripada 7,413 keluarga yang ditempatkan di 134 PPS.

Di PAHANG, Sekretariat Jawatankuasa Pengurusan Bencana Negeri memaklumkan mangsa banjir turut meningkat kepada 41,455 orang yang berada di 278 PPS melibatkan sembilan daerah, dengan Kuantan terus menjadi daerah paling teruk terjejas banjir.

Laluan di dua lebuh raya utama Pahang yang dinaiki air sejak Ahad lalu juga masih tidak boleh dilalui iaitu di Bentong ke Karak bagi Lebuhraya Kuala Lumpur-Karak dan Lanchang ke Temerloh di Lebuhraya Pantai Timur 1 (LPT1).

Di KUALA LUMPUR, Menteri Wilayah Persekutuan Datuk Seri Dr Shahidan Kassim berkata 350 orang masih berada di PPS, melibatkan 287 mangsa di Sekolah Jenis Kebangsaan Tamil Sarazwathy Lembah Pantai; PPS Kelab Sultan Sulaiman (55) dan PPS Dewan Jalan Hamzah (lapan).

Katanya, beberapa laporan berkaitan tanah runtuh telah dikenal pasti Dewan Bandaraya Kuala Lumpur (DBKL) melibatkan 47 lokasi antaranya di Jalan Bukit Ledang, Damansara; Jalan Pantai Permai; Jalan Perkasa, Taman Salak Selatan; Jalan Parlimen; Semantan Villa; dan Seri Duta 1, Bukit Tunku.

“Pihak Institut Kerja Raya Malaysia (IKRAM) telah dilantik oleh DBKL untuk membuat kajian bagi mengenal pasti tindakan penyelesaian yang sesuai untuk dilaksanakan,” katanya dalam kenyataan.

Beliau berkata selain itu, DBKL juga mengenal pasti lokasi pokok tumbang dan dahan serkah menerusi siasatan di tapak, serta aduan awam dengan lebih 40 lokasi telah dibersihkan.

Di NEGERI SEMBILAN, Pengarah Angkatan Pertahanan Awam Malaysia (APM) negeri Lt Kol (PA) Mohd Syukri Madnor dalam kenyataan berkata 766 orang daripada 188 keluarga masih berada di enam PPS melibatkan daerah Jelebu, Port Dickson dan Seremban, setakat 4 petang.

Di KELANTAN, Sekretariat Pengurusan Bencana dan Operasi APM negeri Zainuddin Hussin berkata jumlah mangsa banjir menunjukkan penurunan setakat 6 petang dengan 2,617 orang daripada 815 keluarga, berbanding 3,667 orang daripada 1,101 keluarga pada tengah hari tadi.

Sebanyak 15 PPS dibuka melibatkan dua jajahan di negeri itu iaitu 10 di Pasir Mas dan lima di Kuala Krai.

Di MELAKA, Pengarah APM negeri Lt Kol (PA) Cuthbert John Martin berkata jumlah mangsa banjir turut mencatatkan penurunan kepada 173 mangsa daripada 44 keluarga petang ini.

Menerusi satu kenyataan, beliau berkata hanya tiga PPS masih beroperasi selepas tiga lagi PPS di daerah Alor Gajah ditutup pada petang ini iaitu PPS Balai Raya Kampung Paya Lebar, PPS Surau Sri Jeram dan PPS Sekolah Kebangsaan (SK) Durian Tunggal.

Di PERAK, 268 mangsa banjir masih ditempatkan di dua PPS di daerah Hilir Perak selepas kediaman mereka masih digenangi air, menurut jurucakap APM dan Sekretariat Jawatankuasa Pengurusan Bencana Perak.


Selepas Kabinet diumum, kekosongan jawatan GLC jadi tumpuan ahli politik

Pemimpin politik dikalangan parti yang berada dalam kerajaan kini mengintai peluang kekosongan jawatan bukan eksekutif di syarikat-syarikat berkaitan kerajaan (GLC), tumpuan pastinya kepada kumpulan Ahli Parlimen (MP) UMNO yang tidak tersenarai dalam Kabinet diumum baru-baru ini.

Penyokong kem Presiden, Datuk Seri Ahmad Zahid Hamidi yang tidak dilantik dalam pentadbiran Perdana Menteri (PM) Datuk Seri Ismail Sabri Yaakob difahamkan ada yang sudah kecewa dan terasa hati kerana dipinggirkan.

Untuk rekod, hanya dua MP UMNO iaitu Tan Sri Noh Omar dan Datuk Seri Noraini Ahmad yang berada dalam kem Zahid diambil sebagai Menteri penuh, selebihnya tercicir daripada senarai Kabinet baharu tersebut.

Dalam UMNO kini sudah terbahagi kepada dua kumpulan, kem Zahid dan kem Ismail Sabri, bagaimanapun kedua-dua masih cuba menjaga hubungan baik demi mengelak krisis dalaman berpanjangan berterusan yang akan mengakibatkan perpecahan lebih teruk.

Semasa penentangan terhadap kerajaan Perikatan Nasional (PN) dipimpin Tan Sri Muhyiddin Yassin, beberapa pemimpin UMNO yang berada dalam Majlis Tertinggi parti itu bertindak meletak jawatan dalam kerajaan terdahulu sebagai tanda bantahan mengikut keputusan pucuk pimpinan parti yang menarik sokongan, antaranya Datuk Seri Khaled Nordin, Datuk Seri Shamsul Anuar Nasarah dan beberapa individu lain.

Namun, sejurus pelantikan Ismail Sabri sebagai PM baharu kesembilan dan pengumuman barisan Kabinet, pemimpin yang meletak jawatan sebelum ini mula mengintai untuk dilantik masuk semula ke GLC demi survival politik masing-masing.

Berbeza ketika era Muhyiddin, PM yang baharu adalah dipilih dari parti UMNO dan usaha untuk melobi pasti lebih terbuka luas kepada pemimpin parti yang berhajat untuk berjawatan besar.

Pasti Ismail Sabri akan lebih mengutamakan mereka yang berkelayakan dari UMNO, ia juga penting sebagai menjaga keseimbangan dan kestabilan kedudukannya sebagai PM jika mahu terus kekal lama disitu.

Agenda Daily mengenalpasti beberapa pemimpin UMNO yang mungkin menjadi pertimbangan Ismail Sabri untuk menyumbat mereka mengisi kekosongan jawatan GLC, antaranya Setiausaha Agung UMNO, Datuk Seri Ahmad Maslan dan Ketua Pemuda, Datuk Asraf Wajdi Dusuki.

Kedua-dua mereka dikatakan menjadi pertimbangan Ismail Sabri untuk dilantik sebagai pengerusi GLC, ia memandangkan kelantangan yang sering mengkritik kerajaan terdahulu sehingga memberi tekanan kepada Muhyiddin untuk mengekalkan kerajaan pimpinannya.

Untuk rekod, terdahulu semasa pentadbiran kerajaan Muhyiddin, lebih 13 orang MP UMNO yang menjadi pengerusi pelbagai GLC selain terdapat juga yang lain dilantik sebagai ahli lembaga pengarah.


Jemaah perlu mahir guna telefon pintar jika mahu menunaikan umrah

Mahir menggunakan telefon pintar menjadi salah satu kewajipan sekiranya mahu mengerjakan umrah ketika ini.

Ini kerana, selain daripada syarat lain seperti sudah divaksin, bakal jemaah juga perlu memahirkan diri dengan penggunaan telefon pintar kerana hampir setiap pergerakan di Mekah memerlukan jemaah menggunakan aplikasi untuk mendaftar masuk ke setiap lokasi, jelas Ketua Pegawai Eksekutif TH Travel & Services Sdn Bhd, Datuk Ahmad Ruzman Ahmad Razali.

“Kali ini banyak aktiviti di sana memerlukan penggunaan aplikasi, paling tidak pun para jemaah mesti ada peranti telefon pintar sendiri.

“Dari segi penggunaannya, mungkin perlu dirujuk kepada orang yang lebih muda sekiranya tidak tahu menggunakan telefon.

“Ini kerana, contohnya aktiviti tawaf, solat lima waktu di masjid, semua perlu tunjuk permit dan kad vaksinasi pada telefon masing-masing.

“Itu yang perlu kita tahu dan terima dulu sebelum kita membayar (caj umrah) dan meneruskan perjalanan,” katanya dalam laporan Astro Awani.

Sehubungan itu, Ruzman mengingatkan orang ramai agar memilih ejen pelancongan yang mempunyai lesen dan berdaftar dengan pihak berwajib.

Ia penting bagi memastikan syarikat berkenaan tahu setiap penerbangan tidak dibenarkan untuk transit di mana-mana negara.

“Memang ada banyak ejen pelancongan, ada ribuan daripada mereka tetapi yang melesenkan umrah tidak terlalu banyak.

“Jadi pilihlah yang ada lesen, kemudian kita perlu tengok kepada penerbangan yang terus, kerana travel bubble (gelembung perjalanan) ini tidak boleh ada penerbangan transit di mana-mana,” ujar beliau lagi.

Selain itu, beliau turut menasihati orang ramai yang masih tidak bersedia untuk menunaikan umrah agar membuat penangguhan terlebih dahulu memandangkan ketika ini syarat prosedur operasi standard (SOP) yang ditetapkan sangat ketat.

“Kalau kita rasa tidak bersedia atas apa jua sebab, lebih baik kita tunggu dulu sekejap dan tengok keadaan, saya yakin keadaan akan semakin bertambah baik.

“Cuma yang bagusnya pergi awal ini, jemaah tidak ramai lagi, agak lapang sedikit tempat untuk kita bertawaf yang bagusnya orang tidak ramai.

“Tetapi tidak bagusnya mungkin ada peraturan-peraturan ketat yang perlu kita patuhi,” ujar Ahmad Ruzman lagi.


Fadzlette akui secara peribadi tak tahu sumber derma diterima Zahid

Sumbangan ikhlas Datuk Seri Ahmad Zahid Hamidi kepada mereka yang memerlukan dipercayai berpunca daripada wang yang dia sendiri terima sebagai sumbangan, kata Pengarah Media Presiden UMNO itu, Datuk Fadzlette Othman Merican Idris Merican kepada Mahkamah Tinggi Kuala Lumpur, hari ini (22 September 2022).

Bekas pegawai tentera itu yang telah berkhidmat dengan Zahid selama 11 tahun sebelum memegang jawatan sekarang berkata demikian ketika memberi keterangan sebagai saksi pembelaan kedua dalam perbicaraan Zahid yang menghadapi 47 pertuduhan jenayah melibatkan dana Yayasan Akalbudi.

Timbalan Pendakwa Raya Datuk Raja Rozela Raja Toran hari ini bertanya sama ada Fadzlette mengetahui sumber dana yang dikatakan telah disumbangkan oleh Zahid.

Fadzlette kemudian berkata: “Tidak secara langsung tetapi saya pasti ia datang daripada derma atau sumbangan daripada kebanyakan individu atau mana-mana organisasi.”

Raja Rozela kemudian bertanya: “Jadi anda katakan sekarang, Datuk Seri Zahid memberi derma menggunakan wang siapa?”

Fadzlette menjawab: “Wang Datuk Seri Zahid terima daripada sumbangan.”

Memetik laporan MalayMail, Fadzlette bersetuju dia tidak mempunyai pengetahuan peribadi tentang sumbangan itu.

Kemudian, peguam Zahid, Aiman Abdul Rahman meminta Fadzlette menjelaskan jawapannya berhubung sumber derma Zahid dengan berkata: “Tadi, mengenai derma Datuk Seri Zahid, kamu kata tidak tahu dari mana sumbernya, tetapi kamu kata duit Datuk Seri Zahid terima daripada sumbangan, boleh awak jelaskan?”

Fadzlette menjawab: “Saya tidak mempunyai maklumat terperinci mengenai sumbangan itu, tetapi saya tahu Datuk Seri menerima banyak sumbangan daripada organisasi atau individu.”

Semalam, Fadzlette memberitahu Mahkamah Tinggi bahawa dia mengenali Zahid sebagai seorang yang sangat pemurah dan dermawan sejak dia mula bekerja untuknya.

Dia menyenaraikan permohonan derma yang terlibat secara langsung, termasuk permintaan daripada kelab sukan dan kebajikan agensi media, surat dari kawasan perumahan yang kebanyakannya meminta pembaikan masjid, membayar aktiviti sekolah tahfiz, dan bantuan kewangan untuk aktiviti rekreasi.

Fadzlette juga semalam memberitahu mahkamah bahawa dia tidak pasti sama ada saksi pendakwaan ke-90, Mejar Mazlina Mazlan@Ramly diarah oleh Presiden UMNO itu untuk menguruskan wang, termasuk kad kredit.

Ketika menjawab soalan di hadapan Hakim Datuk Collin Lawrence Sequerah, semalam Fadzlette juga berkata dia tidak mengetahui sama ada Mazlina mendapat kebenaran daripada Zahid untuk membayar kad kredit dan menggunakan cop tandatangannya.

Fadzlette telah berkhidmat dengan Zahid selama 11 tahun, bermula dari 2011 ketika dia menjadi pengarah media kepada Zahid yang juga Menteri Pertahanan ketika itu.

Dia kemudiannya bertugas sebagai Setiausaha Akhbar ketika Zahid menjadi Menteri Dalam Negeri dan Timbalan Perdana Menteri sehingga Mei 2018, sebelum bertukar kepada peranannya sekarang.

Dalam perbicaraan ini, Zahid menghadapi 47 pertuduhan iaitu 12 pertuduhan pecah amanah jenayah (CBT) berhubung RM31 juta dana Yayasan Akalbudi (YAB), 27 pertuduhan pengubahan wang haram dan lapan pertuduhan rasuah melibatkan RM21.25 juta.

Zahid adalah pemegang amanah dan kemudiannya menjadi penandatangan tunggal cek untuk YAB, sebuah yayasan yang ditubuhkannya untuk membasmi kemiskinan dan membantu golongan miskin.

Dua belas pertuduhan pecah amanah jenayah adalah berhubung dakwaan penyelewengan dana YAB, termasuk RM1.3 juta melalui 43 keping cek bil kad kredit isteri dan RM107,509.55 melalui tiga cek insurans kenderaan dan cukai jalan bagi 20 kenderaan milik persendirian.

Cek RM1.3 juta kepada persatuan bola sepak polis; cek RM10 juta untuk pinjaman kepada Armada Holdings Sdn Bhd; RM360,000 melalui dua cek kepada firma perunding politik TS Consultancy & Resources; dan lebih RM17. 9 juta dana dipindahkan daripada YAB kepada firma guaman Lewis & Co.

Zahid dan peguamnya telah berusaha untuk menyalahkan Mazlina yang juga bekas setiausaha eksekutifnya berhubung penggunaan cek YAB untuk tujuan seperti membayar bil kad kredit.


Benarkah RM3.5 juta diperuntukkan kepada Najib di penjara, hospital?

Kementerian Dalam Negeri (KDN) diminta memberi penjelasan lanjut berhubung dakwaan kononnya sebanyak RM3.5 juta diperuntukkan bagi urusan penempatan Datuk Seri Najib Razak di penjara.

Naib Ketua Pemuda AMANAH Muhamad Fadzil Ahamad berkata tular di media sosial sejak beberapa hari lalu, KDN memperuntukkan sebanyak RM50,000 sebagai kos ubah suai bilik, selain RM3.5 juta bagi urusan meliputi kenderaan, kesihatan dan penempatan Najib.

Bekas Perdana Menteri yang dirujuk sebagai ‘Merpati’ itu kini menjalani hukuman penjara 12 tahun di Penjara Kajang setelah gagal dalam rayuan terakhir berkaitan penyelewengan RM42 juta dana SRC International Sdn Bhd (SRC).

Pada 23 Ogos lalu, Mahkamah Persekutuan mengekalkan sabitan dan hukuman, termasuk denda RM210 juta terhadap Najib yang dikenakan Mahkamah Tinggi Kuala Lumpur pada 28 Julai 2020, selepas didapati bersalah terhadap tujuh tuduhan pecah amanah, menyalahgunakan kedudukan dan pengubahan wang haram RM42 juta dana SRC.

Pada 4 September lalu, bekas Presiden UMNO yang masih berdepan banyak lagi tuduhan jenayah yang dilakukan ketika menjadi Perdana Menteri ketika pentadbiran Barisan Nasional (BN) dan UMNO, dimasukkan ke Hospital Kuala Lumpur (HKL), untuk rawatan.

Bagaimanapun, Jabatan Penjara Malaysia dalam kenyataan hari ini (21 September) memaklumkan pada 19 September 2022, pihak HKL telah merujuk Najib ke Hospital Rehabilitasi Cheras (HRC) untuk rawatan dan pemantauan lanjutan sehingga kini.

“Dato’ Sri Najib akan dihantar semula ke Penjara Kajang untuk menjalani hukuman penjara sebaik sahaja pihak pakar perubatan HRC atau HKL memberikan pelepasan perubatan ke atas beliau,” kata jabatan itu.

Mengulas lanjut, Muhamad Fadzil berkata kenyataan jabatan berkenaan seakan mengesahkan butir-butir peristiwa yang tular antara lain, dakwaan penglibatan Menteri Dalam Negeri yang menemuni Najib sebelum ini.

“Kenyataan pihak Jabatan Penjara Malaysia tersebut juga (merujuk kepada Najib) untuk menyediakan peruntukan sebanyak RM50 ribu bagi kos ubahsuai bilik dan selanjutnya peruntukan sebanyak RM3.5 juta lagi bagi urusan ‘Merpati’ tersebut meliputi kenderaan, kesihatan dan penempatan.

“Justeru, kami mendesak agar Menteri Dalam Negeri tampil memberikan penjelasan lanjut berhubung dakwaan-dakwaan lain yang tular seperti dinyatakan di atas, dan apakah benar peruntukan sebanyak RM3.5 juta tersebut telah disediakan oleh pihak KDN untuk urusan Najib di penjara?,” katanya.


Ringgit teruskan momentum lemah berbanding dolar AS

Ringgit meneruskan momentum lemah menjelang akhir dagangan hari ini untuk ditutup rendah berbanding dolar Amerika Syarikat (AS).

Seorang penganalisis berkata momentum lemah itu berlaku berikutan pelabur mengalihkan tumpuan kepada tiga mesyuarat bank pusat utama pada minggu ini, menurut laporan Bernama.

Pada 6 petang, mata wang tempatan ditutup pada 4.6175/6220 berbanding dolar AS daripada 4.6115/6160 sewaktu ditutup pada Jumaat.

Rakan Pengurusan SPI Asset Management Stephen Innes berkata ringgit bergelut untuk tidak selari daripada kelemahan yuan menjelang data aktiviti China yang akan dikeluarkan pada Jumaat.

“Di luar rantau ini, fokus pada minggu ini adalah kepada tiga bank pusat utama, Rizab Persekutuan (Fed) AS, Bank Pusat Eropah (ECB) dan Bank of Japan.

“Walaupun prospek kenaikan kadar ECB adalah negatif terhadap ringgit berbanding mata wang Eropah lain, semua tukaran asing Asia tertumpu kepada Fed yang dijangka dengan pendirian cenderung untuk menaikkan kadar faedah dan menandakan kenaikan kadar pada Julai, yang masih menjejaskan ringgit daripada perspektif perbezaan kadar faedah,” katanya kepada Bernama.

Bagaimanapun, pelabur ringgit masih bimbang dengan ekonomi China.

“Sehubungan itu, sekiranya data aktiviti China pada minggu ini adalah tidak memberangsangkan, keadaan ini boleh menyebabkan People’s Bank of China untuk melemahkan mata wang itu menerusi penurunan kadar dan ringgit kemudiannya akan merosot.

“Sekiranya pihak Fed masih berpendirian untuk menaikkan kadar faedah, satu lagi kenaikan daripada ECB, dan kemungkinan penurunan kadar dari China boleh memberikan kesan negatif di peringkat tempatan dalam jangka pendek,” kata Innes.

Sementara itu, ringgit diniagakan lebih rendah berbanding sekumpulan mata wang utama.

Ringgit merosot berbanding pound Britain kepada 5.8157/8214 daripada 5.7819/7875 sewaktu ditutup pada Jumaat, rendah berbanding euro kepada 4.9804/9853 daripada 4.9611/9659 dan yen Jepun iaitu 3.3162/3197 daripada 3.3022/3059 sebelum ini.

Bagaimanapun, mata wang tempatan diniagakan bercampur-campur berbanding mata wang Asean lain.

Ringgit susut berbanding dolar Singapura kepada 3.4408/4444 daripada 3.4294/4330 pada Jumaat, menyusut berbanding baht Thailand kepada 13.3400/3599 daripada 13.3196/3376, hampir tidak berubah berbanding rupiah Indonesia kepada 310.6/311.0 daripada 310.6/311.2 dan berada pada 8.23/8.25 berbanding peso Filipina daripada 8.23/8.24.


Russia beri amaran tidak pandang remeh konflik nuklear di Ukraine

Moscow memberi amaran kepada dunia supaya tidak memandang rendah risiko konflik nuklear, jika Pertubuhan Perjanjian Atlantik Utara (NATO) terus menghantar senjata kepada Ukraine yang secara dasarnya bermakna pakatan Barat terlibat dalam perang proksi dengan Russia.

Ditemu bual oleh televisyen negara Russia, Menteri Luar Sergei Lavrov ditanya tentang kepentingan mengelakkan Perang Dunia Ketiga dan sama ada keadaan semasa adalah setanding dengan Krisis Peluru Berpandu Cuba 1962.

“Risiko sekarang adalah besar. Saya tidak mahu meningkatkan risiko itu. Ramai yang suka begitu. Bahaya itu serius, nyata. Dan kita tidak boleh meremehkannya,” kata Lavrov menurut transkrip temu bual di laman web kementerian itu.

Menteri Luar Ukraine Dmytro Kuleba menganggap tindakan berani Russia sebagai tanda kelemahan.

Russia telah kehilangan “harapan terakhir untuk menakutkan dunia daripada menyokong Ukraine,” tulis Kuleba di Twitter selepas wawancara Lavrov. “Ini hanya bermakna Moscow merasakan kekalahan.”

Ketika lawatan ke Kyiv pada Ahad, Setiausaha Negara Amerika Syarikat (AS) Antony Blinken dan Setiausaha Pertahanan Lloyd Austin berjanji memberi bantuan ketenteraan kepada Ukraine.

Jabatan Negara AS pada Isnin (25 April) menggunakan pengisytiharan kecemasan untuk meluluskan potensi penjualan peluru bernilai AS$165 juta kepada Ukraine. Pentagon berkata pakej itu termasuk peluru artileri untuk howitzer, kereta kebal dan pelancar bom tangan.

Duta Moscow ke Washington memberitahu AS untuk menghentikan penghantaran, memberi amaran bahawa senjata Barat sedang menyemarakkan lagi konflik.

Lavrov berkata: “Nato, pada dasarnya, terlibat dalam peperangan dengan Russia melalui proksi dan membekalkan senjata kepada proksi itu. Perang bermakna perang.”

Pencerobohan Russia selama dua bulan ke atas Ukraine, serangan terbesar ke atas negara Eropah sejak 1945, telah menyebabkan beribu-ribu orang mati atau cedera, meruntuhkan ribuan bangunan dan memaksa lebih lima juta penduduk melarikan diri dari Ukraine.

Moscow menggelar tindakannya sebagai “operasi khas” untuk melucutkan senjata Ukraine dan melindunginya daripada golongan fasis.

Kementerian Pertahanan Russia sebelum ini berkata peluru berpandunya memusnahkan enam kemudahan yang menggerakkan kereta api yang digunakan untuk menghantar senjata asing kepada tentera Ukraine di wilayah Donbas. – Agensi